Soalan Karangan Ini Tak Masuk Akal. Tapi Percubaan Netizen Lebih Mencuit Hati

Sebuah gambar mengenai soalan ujian karangan tular di media sosial. Ramai yang mengatakan soalan ini tak masuk akal:

Err… apa?

Ramai yang persoalkan soalan ini:

“Mencabar gila soalan dia . Speechless terus”

“How would a fridge imagine life as a pair of shoes?”

“Kalau orang yang set kertas bm ini kata peti sejuk, kenapa suruh kita jawap kasut??????
WHATS THAT POINT OF THIS NONSENSE”

Tapi ada juga netizen yang menyahut cabaran menulis mengenai tajuk tersebut. Berikut dikompilasikan percubaan peti ais – peti ais mengkhayalkan dirinya sebagai kasut yang ternyata mencuit hati!

Sampailah abang ni kacau daun

Isyh.

Inilah internet.

Dan pemenang karangan ini ….

Ternganga juga baca tulisan nombor 1 ni. Imaginasi A+. Boleh tulis novel.

(Walaupun mungkin terpaksa bagi markah kosong sebab karangan minta bahasa Melayu kah kah kah)


5 Ciptaan Bijak Yang Diinspirasikan Alam

Manusia mencipta banyak ciptaan moden yang mengagumkan. Namun ciptaan – ciptaan tersebut tidak akan mampu dihasilkan melainkan manusia mencari inspirasi dan ilham daripada alam sekitar ciptaan Tuhan.

Inovasi yang diaplikasikan daripada penelitian terhadap fungsi alam ini dipanggil biomimicry.

Berikut adalah beberapa contoh teknologi moden yang dihasilkan dengan merujuk kepada reka cipta menakjubkan alam!

Keretapi peluru Shinkansen yang merupakan keretapi berkelajuan tinggi di Jepun direka dengan merujuk kepada bentuk paruh burung raja udang.

Burung raja udang bergerak dengan laju dari udara, iaitu medium rendah rintangan, ke dalam air, medium yang tinggi rintangan. Paruh burung raja udang memiliki bentuk yang ideal untuk menghadapi impak sedemikian.

Disebabkan keretapi Shinkansen menghadapi masalah yang sama, iaitu memecut dari kawasan berintangan rendah kawasan terbuka ke kawasan berintangan tinggi terowong, bahagian depan keretapi tersebut direka berdasarkan bentuk paruh burung raja udang.

Anai – anai di Zimbabwe membina sarang gergasi yang mampu mengekalkan suhu yang dalaman konsisten sebanyak 30.5 darjah walaupun suhu luaran berubah – ubah.

Anai – anai tersebut berjaya mencapai pencapaian yang mengagumkan ini dengan membina bolong angin yang terbuka dan tertutup sepanjang hari, dengan meregulasikan aliran udara.

Prinsip reka bentuk ini diaplikasikan oleh bangunan seperti Eastgate Centre.

Velcro – ciptaan yang kita biasa gunakan untuk mengikat kasut sekolah dengan fungsi lekatan, dihasilkan oleh George de Mestral pada tahun 1941. Mestral mengambil idea daripada tumbuhan yang melekat pada bulu anjingnya.

Setelah mengkaji menggunakan mikroskop, beliau dapati tumbuhan tersebut miliki cangkuk – cangkuk kecil yang membolehkannya melekat dengan sangat kuat. Ini mencetuskan idea untuk menghasilkan pelekat velcro dengan meniru fungsi tumbuhan bercangkuk tersebut.

Kesan teratai atau juga dikenali sebagai superhydrophobicity, adalah kesan yang dapat dilihat pada daun teratai, di mana air tidak mampu membasahkan permukaan daun tersebut. Penolakan ini berlaku lantaran struktur nano daun tersebut, di mana tonjolan mikro yang dilapisi bahan hidrofobik berlilin menolak air dari permukaan. Ini juga menghasilkan kesan bersih sendiri, kerana partikel habuk melekat pada air dan ditolak keluar.

Dengan meniru proses ini, pelekap permukaan seperti cat bersih sendiri dapat dihasilkan.

Saintis telah menghasilkan sejenis pelekat baru yang meniru mekanisme kaki cicak yang membolehkannya merangkak pada siling. Pelekat baru yang bernama ‘geckotape’ ini memiliki berbilion fiber plastik yang kecil yang berukuran diameter kurang daripada satu mikrometer. Reka bentuk ini diambil daripada rambut semula jadi yang menutupi kaki cicak, lantas menghasilkan lekatan elektrodinamik pada tahap mikroskopik.

Satu meter persegi tape gecko ini boleh menampung berat satu kilogram.


10 Corak Fraktal yang Memukau

Pernah tengok video yang seolah – olah zoom in tapi tidak berhenti – henti? Video tersebut adalah corak fraktal.

Fraktal adalah corak yang tidak berhenti, yang tersangat kompleks, serta serupa diri walau pada skala yang berbeza. Serupa diri adalah apabila satu komponen sebuah objek adalah menyerupai keseluruhan objek tersebut.

Maksudnya, bila kita zoom in, atau zoom out corak tersebut sama saja, dan ia boleh lanjut secara berterusan tanpa penghujung. Kita boleh tengok video tersebut selama berjam – jam seolah – olah terpukau.

Berikut dikompilasikan beberapa corak fraktal yang seolah – olah menghipnosis mata kita!


Di Cambridge, Hari Ini Tempah Barang Kajian Eksperimen, Esok Dapat

Diambil daripada nukilan Facebook Amin Rukaini, Pelajar PhD Malaysia di Cambridge

Salah satu kelebihan buat PhD dalam bidang sains biologi di luar negara khususnya di UK ialah kebebasan membuat kajian tanpa had.

Maksud tanpa had ialah tiada kekangan dari faktor kewangan dan masa untuk membuat sebarang pembelian barangan eksperimen dan kajian.

Pembelian barangan atau alatan untuk kajian di UK khususnya amat mudah kerana rata-ratanya memiliki geran peruntukan yang banyak, sistem pengurusan penbelian yang cukup efisien, banyak pembekal dan sistem penghantaran yang cekap.

Hari ini tempah barang, esoknya barang sudah tiba di stor. Order barang kajian untuk eksperimen mengalahkan order barang di Ebay ataupun Amazon. (beribu-riban)

Sebagai seorang penyelidik, kami diberikan akaun secara peribadi dan boleh membeli apa-apa barang atau alatan kajian yang diperlukan tanpa ada had!

Semua ini memainkan peranan dalam memastikan kelancaran kajian yang dibuat. Para penyelidik boleh memberikan fokus yang sepenuhnya kepada aktiviti kajian dan bebas untuk membuat kajian yang diingini.

Gambar: waktu paling seronok ialah bila barang sampai, macam dapat hadiah bertimbun-timbun.


5 Universiti Malaysia Bolot Senarai 10 Universiti Terbaik Asia Tenggara

Senarai universiti – universiti terbaik yang dikeluarkan oleh QS World University Rankings memperlihatkan Universiti Malaysia ‘menawan’ senarai 10 Universiti terbaik Asia Tenggara.

Universiti Malaysia memperoleh tempat ketiga hingga ketujuh, kalah hanya kepada Universiti dari Singapura.

2 Universiti terbaik Asia Tenggara, iaitu National University of Singapore dan Nanyang Technological University juga masing – masing memperoleh tempat dalam kalangan 20 Universiti terbaik dunia.

Universiti Malaya memecah rekod kedudukan yang tertinggi di tempat ke 87 dunia, pertama kali menerobos senarai 100 Universiti terbaik global.

Universiti dinilai berdasarkan 6 metrik berikut:

Sumber: seasia, QS World Rankings 2018 – 2019


5 Bencana Akibat Salah Unit Ukuran (Meter, Kilogram vs Inci, Pound)

“Tinggi siling rumah berapa kaki?”

“Err siling rumah mana ada kaki?”

Mungkin anda pernah alami situasi sebegini, anda pelajari unit metrik di sekolah (meter, kilogram), kemudian anda ditanya tentang ukuran sesuatu dalam unit klasik (jengkal, hasta) atau unit imperial (batu, inci, gelen). Biasanya oleh pakcik makcik.

Disebabkan tak mahu kelihatan kurang bijak, anda main teka saja ukuran tersebut, atau pura – pura semak telefon pintar untuk jawab whatsapp penting (tapi sebenarnya anda google 2 kaki berapa meter).

Maka terjadilah tersilap kiraan, kain terlebih panjang atau tersingkat, semata – mata kerana perbezaan unit ukuran.

Tapi jangan risau, sebab kesilapan kita ini kecil saja dibandingkan dengan bencana – bencana besar yang terjadi akibat salah unit ukuran berikut:

Kapal terbang Boeing 767 Air Canada kehabisan minyak di pertengahan jalan kerana kesilapan penggunaan unit metrik.

Isipadu minyak sewaktu diisi dalam tangki dianggap dalam unit kilogram, tapi sebenarnya pound. Maka kapal terbang berlepas dengan jumlah separuh isipadu minyak daripada sepatutnya!

Tapi mujur pemandu kapal terbang menyedari bahawa terdapat laluan daratan yang tidak digunakan di Gimli, lantas menukar tempat daratan di situ. Tiada kematian dicatatkan.

Pada tahun 1628, Kapal Perang Sweden karam di tengah lautan. Ramai yang cuba menjelaskan punca insiden yang memalukan ini.

Rupa-rupanya kapal perang tersebut tidak dibina secara simetri. Puncanya, pekerja menggunakan 4 pembaris yang berbeza. Pembaris tersebut memiliki unit yang berlainan dengan piawai ukuran pada zaman tersebut.

Dua pembaris dibuat dengan merujuk kepada kaki Amsterdam yang miliki 11 inci, dua lagi merujuk pada kaki Swedish, yang miliki 12 inci untuk satu kaki.

Aduh.

Roller Coaster Tokyo Disneyland mati di pertengahan jalan pada tahun 2003. Puncanya adalah kerana gandar roda yang patah.

Rupa – rupanya puncanya adalah kerana gandar tersebut lebih kecil berbanding sepatutnya. Puncanya adalah kerana dokumentasi lama menggunakan unit imperial yang kemudian ditukar kepada unit metrik.

Nasib baik, tiada kematian dan kecederaan dicatatkan. Kalau tidak mungkin akan keluar filem atau anime khas tentang insiden kematian di taman tema.

Ramai yang kenal Christopher Columbus sebagai penemu benua Amerika. Tapi sebenarnya itu tidak disengajakan. Columbus sebetulnya mahu ke benua Asia.

Macam mana boleh lari jauh sangat? Sebab 1) Columbus gunakan nilai satu darjah bersamaan 56.67 batu nautika milik Abu al Abbas Ahmad ibn Muhammad al Farghani, 2) kemudian beliau terkeliru pula antara batu Roman (4856 kaki) dengan batu Arab (7091 kaki), 3) tak cukup dengan itu, beliau tersalah letak lokasi Jepun 8000 batu lebih dekat kepada teluk St Vincent.

Maka jumlah jarak yang dikira: 3080 batu nautika. Sedangkan jumlah jarak yang sebenar adalah 7313 batu nautika. 58 peratus margin kesilapan.

NASA mungkin agensi terakhir yang kita sangka akan buat kesilapan amatur ini. Iyalah, kan penuh dengan genius – genius IQ 150 ke atas?

Satelit NASA hilang pada tahun 1999 kerana pasukan NASA menggunakan unit metrik sedangkan kontraktor pula menggunakan unit imperial.

Probe $125 juta tersebut terlalu hampir dengan Marikh sewaktu ia mahu masuk ke orbit, dan dianggap telah musnah diranapkan oleh atmosfera planet tersebut.

Kajian mendapati ‘punca utama’ kehilangan tersebut adalah ‘penterjemahan yang gagal antara unit Inggeris dengan unit metrik’ dalam perisian.


Guru Dipecat Kerana Enggan Beri Markah 50% Pada Pelajar yang Tak Buat Pun Kerja Sekolah

Seorang guru sejarah Florida mengatakan beliau dipecat kerana enggan memberi separuh kredit kepada pelajar – pelajar yang tidak menghantar kerja sekolah mereka.

Gambar ucapan selamat tinggal yang beliau tinggalkan di papan putih kemudian menjadi tular.

“Selamat tinggal anak – anak, Puan Tirado sayangkan anda semua dan menghendaki yang terbaik dalam hidup kalian! Saya dipecat kerana enggan berikan anda 50% pada kerja sekolah yang anda tak hantar.”

Diane Tirado mengatakan Sekolah West Gate K-8 di Pot St Lucie mengguna pakai polisi ‘tiada kosong’, menghendaki guru – guru untuk memberikan pelajar paling kurang 50 peratus gred pada setiap kerja sekolah.

“Bagaimana jika mereka tidak hantar pun? Mereka kata kita beri mereka markah 50%. Oh tak saya tak setuju” kata beliau kepada pemberita.

“Saya sangat kecil hati, kerana kita melahirkan generasi yang mengharapkan mereka dibayar dan hidup senang hanya dengan menghadirkan diri, ia bukan realiti” Katanya lagi.

Pengguna media sosial juga rata – rata menyokong tindakan Tirado:

“Tindakan anda betul. Sekolah itu salah. Inilah sebab kenapa orang – orang muda hari ini tak mahu kerja tapi masih minta dibayar.”

“Seorang guru sepatutnya berhak tentukan gred apa murid patut terima. Kalau mereka tak hantar pun, mereka patut dapat gred F. Saya berbangga sebab anda tegaskan pendirian anda tapi tak patut mereka lepaskan seorang guru yang ingin menjadi guru yang baik. Kalau anda berikan 50%, pada mereka yang tak buat kerja, apa pengajaran pada murid – murid? Murid perlu diajar bertanggungjawab.


Persamaan Matematik Paling Cantik

Pernah tak dalam kelas matematik korang tengok papan hitam lepas tu kata:

“Wah, cantiknya” (Persamaan matematik, bukan cikgu. Isyh)

Tak pernah? Admin pun tak pernah. Tapi orang undi persamaan matematik paling cantik dan ini pemenangnya.


5 Gambar Mikroskopik Pemenang Nikon Small World yang Menakjubkan

Nikon Small World in Motion telah mengumumkan pemenang – pemenang bagi pertandingan gambar fotomikrografi paling cantik pada tahun ini.

Pertandingan tersebut mempamerkan gambar – gambar dunia pada tahap mikroskopik.

Pemenang dinilai oleh 5 panel penilai yang merupakan pakar dalam pelbagai bidang sains dan produksi video.

Berikut adalah lima gambar pemenang yang cukup mengagumkan!


Cikgu Matematik Tular, Selebriti Beginilah Kita Nak!

Malaysia agak ketandusan figura – figura selebriti yang sesuai menjadi ikutan dan teladan ramai.

Malang sekali apabila nama – nama yang melonjak naik menjadi terkenal dewasa ini adalah mereka yang mempopularkan penukaran jantina, aksi – aksi tidak sopan, menjual produk – produk rendah nilai, dan mengejar populariti murahan.

Namun baru – baru ini, dunia selebriti Malaysia seakan mendapat satu cahaya baru apabila timbul watak baru daripada latar belakang yang tidak disangka – disangka: perguruan matematik.

Cikgu Uzairi Taib mendaki tangga populariti melalui pengajaran matematik beliau yang unik, bertenaga dan sempoi.

Video – video pengajaran matematik beliau tular di media sosial sehingga ratusan ribu tontonan, malah turut dikongsi bersama pengguna aplikasi sosial antarabangsa.

Beliau juga dijemput sebagai tetamu jemputan khas pelbagai platform media arus perdana seperti NTV7, Erafm, Hottv, Astro dan Zayan.

Kali terakhir media kita digegarkan dengan matematik mungkin adalah pada waktu Adi Putra dahulu.

Rata – rata memuji cara pengajaran Cikgu Uzairi yang amat kena dengan jiwa orang muda masa ini:

“Kalau aku beljaq math dengan sir ni mesti aku takkan gagal math dulu hahaha”

“Saya memang tak pandai math,tapi saya rasa kalau saya belajar dengan sir bolehlah sikit takdelah stress sangat,apepun doakan saya buat ybg terbaik pt3 ni”

“Awat lah tak jumpa sir Uzairi ni time belajaq dulu. ? kalau tak,confirm A maths dulu

Mungkin sudah tiba masanya kita mulakan arus baru mempopularkan mereka yang sememangnya memberi manfaat kepada masyarakat.


Persamaan Matematik Paling Cantik

Apa persamaan matematik yang anda rasa paling cantik?

Matematik ni, bukan semata – mata nombor yang sejuk dan tak bernyawa, yang jadi mimpi ngeri pelajar, yang sengaja dibuat susah tapi akhirnya tak guna pun..

Matematik juga sebenarnya ada penceritaan semacam sastera, ada rahsia yang mengujakan, dan ada sesetengah yang terpesona dengan kecantikan matematik.

Walaupun pelik, ada orang yang anggap matematik ni … cantik.

Ahli matematik mencari – cari formula dan persamaan yang elegan, bermakna dan puitis.

Dalam banyak – banyak persamaan matematik, ada beberapa persamaan yang dianggap paling cantik antara semua

Kita ada contohnya teorem phytagoras

persamaan kalkulus

dan persamaan teori kerelatifan Einstein

Semua ini persamaan yang dianggap cantik

Tapi persamaan yang paling cantik sekali dalam matematik adalah yang dipanggil Identiti Euler.

Persamaan ini diundi sebagai yang paling cantik pada tahun 1988. Ahli matematik menganggap persamaan ini sebagai piawai emas kecantikan matematik. Ia dibandingkan seperti puisi Shakespeare yang mencengkam kewujudan.

Sebab apa persamaan Identiti Euler ini dianggap begitu cantik? Sebab ia… sempurna.

Ia berjaya gabungkan 5 malar penting dunia matematik dalam satu persamaan. Dalam Identiti Euler ini, ada:

Identiti ini juga memuatkan tiga operasi matematik paling asas, penambahan, pendaraban dan kuasa.

Semua nombor – nombor pelik ini, yang macam tiada kena mengena antara satu sama lain boleh duduk sekali dalam satu persamaan yang cantik dan elegan.

Macam mana boleh macam tu?

Identiti Euler ini juga bukanlah terlalu abstrak hingga tidak berguna. Ia digunakan secara meluas dalam kejuruteraan, terutama sekali kejuruteraan elektronik.

Dan bukan itu saja, kesempurnaan dalam kepelikan identiti Euler ini juga pergi lagi jauh.

Ia digunakan sebagai bukti kewujudan Tuhan.

Sebab Leonhard Euler ni sendiri merupakan seorang yang kuat beragama dan beliau pernah menangi debat melawan ateis menggunakan matematik.

Menurutnya, kita boleh melihat petanda Tuhan dalam corak nombor matematik.


5 Percubaan Hasilkan Mesin Gerak Abadi yang Bergerak Selamanya

Impian terbesar jurutera dan saintis adalah untuk menghasilkan mesin yang paling efisien. Dah pasti, mesin yang paling efisien adalah mesin yang dapat bergerak selama – lamanya tanpa berhenti dan tanpa mengguna pakai mana – mana sumber tenaga.

Mesin tersebut dipanggil mesin gerak abadi (perpetual motion machine – Inggeris)

Bagaimanapun, mesin tersebut hakikatnya mustahil untuk dihasilkan. Siapa yang kata? Undang – undang fizik yang kata.

Mesin gerak abadi tersebut melanggar dua hukum fizik:

Mesin gerak abadi mustahil dihasilkan kerana ia perlu memiliki tenaga yang tidak akan terbazir dan tidak akan menjadi celaru (disordered)

Bukan itu saja, untuk mencipta mesin gerak abadi ini juga amat sukar kerana ia perlu:

Walaupun secara teorinya mustahil, tapi itu tak menghalang manusia untuk mencuba. Berikut adalah beberapa percubaan untuk hasilkan mesin gerak abadi sepanjang sejarah!

Reka cipta mesin gerak abadi ini agak mudah. Kita ada bekas air yang disambung dengan hos di bahagian bawah, kemudian hos tersebut mengalirkan air balik kepada bekas tersebut, menggunakan prinsip sifon.

Tapi graviti tak berfungsi sedemikian. Untuk membuatkan air tinggalkan bekas air, hujung hos tersebut perlu lebih rendah daripada bekas.

Tapi macam mana kalau ada cecair yang boleh menolak dirinya untuk melalui hos tersebut menentang graviti? Macam video di atas yang menggunakan alkohol? Sebenarnya air tersebut akan berhenti bergerak apabila alkohol / arak tersebut kehabisan gas.

Ini adalah versi mesin gerak abadi paling popular. Ia mengguna pakai bebanan yang tak sama jarak daripada pusat putaran, lantas menghasilkan daya kilasan yang berbeza. Bebanan yang lebih jauh dari pusat putaran akan mengenakan daya kilasan yang lebih banyak akibat graviti.

Dengar macam boleh berfungsi kan? Malangnya ia akhirnya akan berhenti akibat geseran dan ia memerlukan motor untuk digerakkan.

Ini adalah antara reka bentuk mesin gerak abadi yang klasik. Dilaporkan sudah ada sejak tahun 1600-an.

Ideanya adalah air akan jatuh dari puncak teratas mesin, yang kemudian memutarkan kincir air, ini kemudian menguasakan pam yang menolak air kembali ke atas, lantas mewujudkan kitaran tenaga.

Masalahnya adalah terlalu banyak geseran yang dihasilkan dan reka bentuk ini cuma boleh berfungsi dalam model komputer. Komputer abad ke 17 pula tak cukup berkuasa untuk membuat simulasi yang tepat.

(Apa maksud korang abad ke 17 belum ada komputer?)

Mestilah ada paling kurang satu mesin yang gunakan magnet. Magnet kan watak penting kalau nak buat mesin – mesin canggih.

Mesin di atas menggunakan daya tarikan magnet dan graviti. Ia miliki satu roda besar yang diputarkan oleh sebiji bebola besi yang ditarik oleh magnet.

Walaupun nampak macam boleh jalan, tapi roda tersebut hanya boleh berputar demikian dengan bantuan luaran. Malah, magnet tersebut juga lama – lama akan hilang daya magnetik. Bermakna ini bukanlah sumber tenaga tak terbatas.

Ini mungkin percubaan penciptaan mesin gerak abadi yang paling canggih setakat ini. Ia juga adalah yang paling kompleks. Mesin ini dicipta oleh ahli matematik dan pengukir Norway Reidar Finsrud.

Sistem yang rumit ini menggunapakai roda, magnet dan pendulum. Roda tersebut sentiasa serong, supaya bola tersebut, yang digerakkan magnet, sentiasa akan berputar sekeliling trek.

Dikatakan sewaktu percubaan selama tiga hari, bebola tersebut berjaya mengekalkan halaju yang sekata. Kajian oleh jurutera mendapati mesin tersebut mampu mengekalkan keefisienan sebanyak 80 – 90 peratus, sedangkan kebanyakan mesin lain seperti enjin pembakaran dalam hanya mampu mencapai 30 – 50 peratus keefisienan.

Finsrud bagaimanapun mengatakan bahawa mesin tersebut mampu mencapai keefisienan sebanyak 100 peratus, bermakna ia menyumbang kepada tenaga percuma. Beliau percaya bahawa mesin ini, jika dibina pada skala yang besar, mampu memberikan tenaga percuma kepada dunia. Beliau juga dikatakan risau kerana mesin ini mungkin terlalu canggih melangkaui zaman, maka beliau menguncinya di bawah tanah.

Bagaimanapun terdapat sebilangan golongan skeptik yang menganggap terdapat motor tersembunyi dalam mesin tersebut. Tiada siapa tahu.


Pelajar Malaysia Juara Dunia Pertandingan Matematik

Zhuji, China –  Malaysia mencatat sejarah buat pertama kali dinobatkan sebagai Juara Keseluruhan Pertandingan Matematik dalam Pertandingan Matematik dan Sains Olimpiad 2018 yang berlangsung di Hailiang Education Park, Zhuji, China pada 28 September hingga 4 Oktober.

Murid, Aidan Ong Ming Feng dari Sekolah Jenis Kebangsaan Cina (SJKC) Tun Tan Cheng Lok, Kuala Lumpur muncul juara keseluruhan Matematik dalam pertandingan ini.

Kontinjen Malaysia juga turut membawa pulang tiga pingat emas, satu perak dan tujuh gangsa untuk pertandingan Matematik dan Sains Olimpiad.

Pertandingan ini disertai 400 peserta dari 25 buah negara seluruh dunia antaranya Jepun, Korea, Taiwan, Kazakhstan, Iran, Bulgaria, Afrika Selatan, Singapura, Indonesia, Thailand, Filipina, Myanmar, Sri Lanka dan banyak lagi.

Menurut ketua Kontinjen, Mohd Hafiz Mohd Salleh dari Jabatan Pendidikan Negeri Kedah, Malaysia telah berjaya mencapai kejayaan tertinggi setakat 15 tahun penyertaan dalam pertandingan ini.

“Dari 12 peserta negara yang menyertai pertandingan ini, 11 daripadanya membawa balik pingat.

“Malah disiplin yang tinggi peserta negara telah memikat hati juri untuk memberikan Anugerah Khas Pasukan Paling Menepati Masa (The Most Punctual Team Award),” katanya.

Katanya, latihan intensif dan komitmen peserta yang tinggi telah membuahkan hasil yang bermakna ini.

Sumber: GPSBestari


Teknologi Silam Penahan Gempa Bumi Maranao

Orang – orang Nusantara terdahulu telah mencipta teknologi untuk menghadapi gegaran gempa bumi, seperti pembinaan rumah Torogan oleh orang – orang Maranao di Marawi.

“Orang-orang Maranao suatu ketika dahulu, apabila membuat rumah tradisional, mereka akan meletakkan batu-batu di bawah tiang-tiang rumah yang terdiri dari batang pokok yang besar. Batu-batu ini berfungsi sebagai geguli pada tiang rumah dan ianya mampu menyerap gegaran gempa bumi yang menyebabkan rumah mereka tidak runtuh dan kekal kukuh” menurut penyelidik, Hasanuddin Yusof.

Menurut Dr Jesus Peralta, “…sokongan apungan memang sengaja dibuat kerana kawasan tanah Lanao adalah tidak stabil secara tektonik, dan ia sering dikunjungi gempa bumi. Batu – batuan tersebut bertindak sebagai pelindung apabila gempa bumi melanda. Keseluruhan torogan hanya akan berguling dan bergoyang lantas tidak mendatangkan kerosakan setelah gempa”

Teknik pembinaan rumah – rumah tradisional Maranao ini dijadikan rujukan untuk pembinaan rumah kebal gempa moden.

“Torogan memiliki ciri – ciri kebal bencana yang berpotensi untuk digunakan oleh masyarakat hari ini” kata arkitek Gloryrose Dy.

Pada zaman dahulu, Torogan berfungsi sebagai rumah milik golongan kelas atasan Maranao. Ia digunakan untuk upacara besar seperti perkahwinan dan perhimpunan agama. Ia juga tempat perbincangan para datu, sultan dan golongan senior untuk menyelesaikan konflik. Maranao menganggap Torogan sebagai simbol kemuliaan, status, pangkat dan kuasa dalam masyarakat.

Namun pada hari ini, tidak banyak lagi rumah tradisional Torogan yang tinggal.

Menurut Hasanuddin Yusof, hanya tinggal satu saja rumah Torogan yang telah pun berusia lebih 300 tahun.


5 Masalah Paling Besar Pendidikan Moden Menurut Reddit

Seorang penanya di Reddit menanyakan: “Cikgu – cikgu, apa masalah dengan pendidikan moden?”. Soalan tersebut diajukan kepada ratusan ribu pengguna laman web tersebut yang datang daripada pelbagai negara dan latar belakang.

Berikut adalah jawapan – jawapan yang paling banyak dipersetujui ramai:

“Undang – undang dan peraturan pengajaran dibuat oleh orang yang tak tahu apa – apa mengenai pendidikan, dan apa kehendak sistem pendidikan. Fokus mereka hanyalah politik, dan bukan pendidikan”

“Ujian, Teknologi dan silibus yang terlalu padat. Saya terpaksa menamatkan perbincangan yang menarik sebab kami terpaksa mengharungi keseluruhan topik. Kita letakkan ujian dan teknologi melangkaui mengajar murid untuk berfikir”

“Satu perkara yang jarang disebut adalah saiz kelas yang besar. Siapa yang fikir mengajar 45 murid – murid dalam satu bilik, yang terdiri daripada pelajar pandai hinggalah kepada pelajar bantuan khas sebagai idea yang bagus? Dalam kelas berdurasi 53 minit, saya tak mampu mengajar dan kemudian berinteraksi dengan mereka semua. Ia tak masuk akal”

“Pemikiran kritikal selalu diletakkan di kerusi belakang. Saya tak pasti sama ada ia masih berada dalam kereta”

“Ini sememangnya isu besar. Saya mengajar di kolej dengan kadar penerimaan yang tinggi. Mereka tak mampu menulis dengan baik dan hanya mampu menghafal. Mereka terpaksa bergelut untuk melakukan apa saja analisis”

“Peperiksaan. Saya habiskan satu tahun semata – mata mengajar untuk periksa. Anda fikir itu cuma satu frasa? Tak. Keseluruhan tujuan saya adalah untuk menyiapkan murid – murid untuk lulus periksa hujung tahun. Murid yang tak boleh berbahasa Inggeris dan yang bahan bacaan mereka 5 darjah ke belakang diharapkan untuk lulus peperiksaan yang sungguh tak adil dan tak masuk akal. Jika mereka tak lulus, gaji saya dipotong. Saya boleh kehilangan kerja. Saya ditarafkan sebagai tak efektif, tanpa mengira KENAPA mereka tak lulus. Kalau ada murid yang tertinggal 100 hari persekolahan, saya yang dipersalahkan bila dia tak lulus periksa. Saya benci peperiksaan.


Tular Gambar Mufti Wilayah Tolong Tolak Kereta dalam Hujan, Inilah Sifat Tawaduk Orang Berilmu

Sebuah gambar yang memaparkan akhlak mulia Mufti Wilayah Perseketuan, Dr Zulkifli Mohamad Al Bakri menolong seorang pengguna jalan raya menolak keretanya yang rosak di atas jalan pada waktu hujan tular di media sosial.

“Dapat gambar dari orang lain. Kisah benar di tengah hujan.

Kata Imam al-Syafie:

“Orang yang paling tinggi kedudukannya ialah orang yang merasa dirinya tidak punya kedudukan. Orang yang paling hebat keutamaannya ialah orang yang merasa dirinya tidak punya keutamaan.”

Entah abang tu tahu atau tak, Mufti Wilayah yang bantu tolak kereta dia dalam hujan” – Tulis Pegawai Hal Ehwal Islam Pejabat Mufti Wilayah Persekutuan, Mohamad Razif.

Akhlak mulia seorang yang memegang persada ilmu ini dipuji oleh netizen:

“Pernah jumpa ustaz dr. Zulkifli bakri…sangat zuhud org nya”

“Ni baru dikatakan alim ulamak sentiasa membantu orang yg dlm kesusahan”

“Sikap yg terpuji..tk sangup tgk kepayahan insan lg.pasti sudi hulurkn bantuan tanpa dipinta”

Keutamaan tawaduk setelah memperoleh ilmu ini diterangkan oleh Ibn al Qayyim rahimahullah

“Salah satu tanda kebahagiaan dan kejayaan adalah tatkala seorang hamba semakin bertambah ilmunya maka semakin bertambah pula sikap tawadhu’ dan kasih sayangnya. Dan semakin bertambah amalnya maka semakin meningkat pula rasa takut dan waspadanya. Setiap kali bertambah usianya maka semakin berkuranglah ketamakan nafsunya. Setiap kali bertambah hartanya maka bertambahlah kedermawanan dan kemauannya untuk membantu sesama. Dan setiap kali bertambah tinggi kedudukan dan posisinya maka semakin dekat pula dia dengan manusia dan berusaha untuk menunaikan berbagai kebutuhan mereka serta bersikap rendah hati kepada mereka.”

Semoga menjadi pengajaran kepada kita untuk terus merendah diri sedang kita tak mencapai taraf ilmu seperti Mufti.


Sultan Nazrin Penaung Pusat Pengajian Asia Tenggara Oxford

OXFORD – Sultan Perak, Sultan Nazrin Muizzuddin Shah, dilantik sebagai Penaung Pusat Pengajian Universiti Oxford Asia Tenggara.

Ketibaan baginda di Sheldonian Theatre, tempat bersejarah di Universiti Oxford, disambut Naib Canselor Universiti Oxford Prof Louise Richardson dan Ketua Bahagian Sains Sosial universiti berkenaan, Prof Sarah Whatmore.

Dalam siaran akhbarnya, Universiti Oxford berkata, pusat itu akan menjadi sebahagian daripada Oxford School of Global and Area Studies.

Pusat yang baru dibangunkan dan akan menjadi sebahagian daripada Institut Global Oxford dan Pengajian Rantau itu dijangka mewujudkan peluang penyelidikan serta pengajaran merangkumi beberapa jabatan.

Penubuhan pusat itu dijangka mewujudkan peluang dalam bidang penyelidikan dan pendidikan untuk dikongsi beberapa jabatan, termasuk Jabatan Geografi dan Alam Sekitar, Jabatan Antropologi dan Ethnografi Muzium, Jabatan Politik dan Hubungan Antarabangsa, Jabatan Pengajian Pembangunan dan Jabatan Sejarah.

Sultan Nazrin, ketika berkenan menerima pelantikan dan mengulas perkembangan terbaru itu, bertitah Oxford bakal memberikan sumbangan berimpak tinggi terhadap akademi global menerusi penekanan terhadap penyelidikan serta kecemerlangan aspek pendidikan Pengajian Asia Tenggara.


Robot Boston Dynamics Kini Mampu Ber’parkour’, Habislah Kita?

Masihkah anda ingat Atlas, robot ciptaan syarikat robotik Boston Dynamics yang mampu berlari seperti manusia? Ia kini mampu melakukan lebih dari itu.

Dalam video terbaru, Boston Dynamics memuat naik video terbaru di Youtube yang menunjukkan kemampuan terkini robot humanoid tersebut yang mampu melompat melepasi halangan ala parkour.

‘Atlas Parkour’ adalah tajuk yang diberikan pada video tersebut.

“Perisian kawalan menggunakan keseluruhan tubuh termasuk kaki, lengan dan badan untuk memberikannya tenaga dan kekuatan untuk melompat melepasi batang kayu dan meloncat menaiki tangga tanpa memecahkan langkah (ketinggian tangga 40cm). Atlas menggunakan visi komputer untuk memposisikan dirinya berpandukan penanda boleh lihat untuk membolehkan menapaki bentuk permukaan dengan tepat” – Deskripsi di video Youtube itu.

Koordinasi robot tersebut kini amat menyerupai manusia, malah lebih baik daripada sebahagian manusia yang mungkin tidak mampu untuk melompat melepasi tangga setinggi 40cm pun.

Komen warganet terhadap video itu juga agak mencuit hati:

“Tak sabar rasanya mahu menunggu dibunuh oleh benda ini setelah mereka menguasai dunia”

“Cepat betul mereka membesar”

“Saya baru saja memberi like pada video robot yang akan menggantikan saya!”

“Kita semua akan mati”

Atlas dipanggil oleh laman web Boston Dynamics sebagai ‘humanoid yang paling dinamik dalam dunia’, sebelum ini beberapa kebolehan Atlas telah dipamerkan seperti melakukan loncatan terbalik:

dan mampu menyeimbangkan diri setelah ditolak

Selain robot seperti Atlas yang berbentuk humanoid, terdapat juga robot berbentuk lain yang turut dibangunkan seperti SpotMini quadruped:

Robot yang mempunyai empat kaki seakan – akan anjing ini mampu menavigasi permukaan berhalangan menggunakan data visual daripada kamera yang dipasang pada badannya.

Apa masa depan dunia robotik? Apa pula masa depan kita warga manusia? Sama – sama kita nantikan.


Pelajar Singapura Tidak Lagi Akan Dinilai Berdasarkan Keputusan Peperiksaan. Ini Sebabnya.

Singapura sudah lama memegang tampuk pendidikan tahap tinggi yang menggalakkan cara pengajaran ulangan yang berjangka masa panjang, semata – mata untuk membolot kejayaan peperiksaan. Namun itu mungkin akan berubah melihatkan anjakan pembaharuan terhadap pendidikan yang dirangka oleh negara tersebut.

Perbincangan, kerja sekolah dan kuiz akan menggantikan markah dan gred sebagai metod untuk mengumpulkan maklumat perkembangan murid – murid sekolah rendah. Bermula tahun 2019, peperiksaan untuk murid darjah 1 dan 2 akan dimansuhkan.

Murid sekolah rendah dan menengah yang lebih berusia juga akan belajar dalam suasana yang lebih kurang kompetitif. Markah untuk setiap subjek akan dibundarkan kepada nombor bulat yang terdekat – tanpa perpuluhan – untuk mengurangkan fokus kepada kejayaan akademik.

“Pelajaran bukan pertandingan” ujar Ong Ye Kung, Menteri Pendidikan Singapura. Kementerian Pendidikan sedang merancang beberapa siri perubahan yang mensasarkan pengurangan perbandingan antara prestasi pelajar dan menggalakkan individu untuk memfokuskan perkembangan pelajaran kendiri.

Sehingga kini, buku laporan murid sekolah rendah dan menengah tidak lagi akan menentukan sama ada murid tersebut berada di posisi tertinggi atau terendah dalam kelas. Manakala metrik purata subjek dan kumpulan, markah keseluruhan, markah minimum dan maksimum pula tidak lagi akan digunakan. Laporan sekolah tidak lagi akan menggariskan gred – gred gagal atau merekodkan lulus atau gagal periksa pada akhir tahun.

Pendekatan pendidikan Singapura yang baru ini sangat kontra dengan negara – negara jiran yang menghimpun Program OECD untuk Penilaian Pelajar Antarabangsa (OECD Programme for International Student Assessment – PISA).

Setiap tiga tahun, OECD menilai sistem pendidikan seluruh dunia dengan menguji sains perbandingan, pembacaan dan kemahiran matematik pelajar 15 tahun.

Singapura mencatat piawai kejayaan peperiksaan dengan mencapai markah purata 1655 dalam 3 subjek teras yang diuji oleh PISA dalam ujian berdurasi 2 jam pada tahun 2016.

Penganjakan fokus keluar daripada peperiksaan kepada pembentukan individu – individu kamil menggambarkan perubahan arah yang serius untuk Singapura. Di samping pencapaian akademik, polisi – polisi baru mensasarkan untuk membina kemahiran sosial dalam kalangan murid – murid untuk meningkat keyakinan kendiri dan kemahiran membuat keputusan.

Akhlak dan amalan dalam kelas diselarikan dengan keperluan budaya kerja tempatan untuk menyahut kehendak pulau tersebut menyediakan murid – murid untuk bekerja dalam sektor perkhidmatan yang berkembang.

Kementerian Pendidikan sudah menyediakan pasukan bimbingan kerjaya untuk merubah persepsi sedia ada dan menggalakkan aspirasi pelajar keluar daripada semata – mata kerjaya perbankan, perkhidmatan sivil dan perubatan.

Bagaimapun, merubah pandangan pelajar lebih mudah daripada mengubah sudut pandang ibu bapa mereka, yang membesar dalam keadaan tertekan akibat peperiksaan.

Sumber: weforum.org


Mampukah Anda Selesaikan Soalan Sekolah Rendah di China yang Tular Ini?

Sebuah masalah matematik sekolah rendah China tular baru – baru ini. Ia menampilkan seekor kucing, sebuah meja, dan seekor kura – kura.

Jarak antara kepala kucing di atas meja dengan cangkerang kura – kura dari lantai diberi 170 cm. Jarak antara cangkerang kura – kura di atas meja dengan kepala kucing dari lantai pula diberi 130 cm.

Soalannya, berapa tinggi meja?

Sabar, jangan menyerah kalah dulu, boleh selesai.

Anda cuba selesaikan, kemudian boleh skrol ke bawah untuk jawapan. Jawapannya boleh diperoleh menerusi dua metod:

Metod pertama adalah persamaan serentak menggunakan algebra. Kita boleh hasilkan persamaan berdasarkan ketinggian objek. Berdasarkan gambar sebelah kiri, persamaan berikut boleh dibuat (Kura – kura dipendekkan kepada kura):

kucing + meja – kura = 170

Berdasarkan gambar sebelah kanan pula, persamaan berikut boleh dibuat:

Kura + meja – kucing = 130

Maka kalau ditambah kedua – dua persamaan tersebut secara serentak, kita akan peroleh:

2(meja) = 300

meja = 150.

Maka panjang meja adalah 150 cm.

Tapi memandangkan soalan ini ditujukan kepada pelajar sekolah rendah, boleh jadi mereka masih belum pelajari algebra.

Terdapat cara kedua untuk selesaikan masalah ini, iaitu menggunakan visual:

Kalau kita timbunkan kedua – dua gambar berikut seperti di atas, kita akan dapati bahawa tinggi dari kepala kucing di bawah kepada kepala kucing di atas adalah 170 + 130 = 300 cm. Sebenarnya, kita boleh permudahkan lagi diagram di atas.

Disebabkan ketinggian kura – kura berulang, maka kita boleh buang kura – kura tersebut dari diagram. Kemudian, kita turunkan tinggi total 300 cm tersebut ke bawah sebanyak tinggi kucing. Kita akan peroleh diagram di bawah:

Tinggi dua meja bersamaan 300 cm. Maka dibahagi 2, kita akan dapati tinggi satu meja bersamaan 150 cm.


Jawab Satu Dari Tujuh Soalan Matematik Ini, Dapat Satu Juta Dolar

Mesti anda pernah tertanya, apa soalan matematik yang paling susah?

Pada tahun 2000, The Clay Mathematics Institute of Cambridge, Massachusetts (CMI) menyenaraikan tujuh masalah dalam matematik yang dianggap paling susah dan tak dapat diselesaikan selama ratusan tahun. Masalah – masalah tersebut dipanggil ‘The Millennium Prize Problems’.

Oh, dan mereka menawarkan 1 juta dollar untuk setiap jawapan kepada persoalan – persoalan tersebut.

Masalah Millenium ini adalah masalah – masalah matematik tak terselesai yang paling susah dan penting dalam dunia ; pelbagai percubaan telah dibuat oleh minda – minda paling bijak dalam dunia. Untuk menerangkan apa masalah – masalah tersebut juga amat sukar.

Masalah – masalah ini dianggap Gunung Everest dalam matematik. Mereka yang cuba mendedikasikan hidup mereka untuk selesaikannya pula dianggap seperti atlet Olimpik dunia matematik yang mahu dapatkan pingat emas.

Untuk selesaikan satu saja masalah tersebut, anda dijangka perlu dapatkan Ph.D dalam matematik, perlu dapat tajaan Universiti terulung dunia, dan perlu abdikan bertahun – tahun untuk kajian mendalam.

Berikut adalah cabaran – cabaran millenium tersebut, beserta penerangan ringkas oleh Prof Emeritus Bernard Russo

Status: Dijawab

Poincare Conjecture : Bagaimana anda bezakan epal dengan donut – Dalam empat dimensi!

Setakat ini Poincare Conjecture merupakan satu – satunya masalah Milenium yang terselesai.

Ia dibuktikan oleh ahli matematik Russia bernama Grigori Perelman pada tahun 2002. Masalah ini telah menjadi igauan ahli – ahli matematik sejak 1904.

Walaubagaimanapun, cerita ini lebih dramatik, apabila Grigori kemudian menolak tawaran anugerah Fields Medal – setaraf anugerah Nobel dalam matematik, serta menolak juga tawaran  $1,000,000 dollar tersebut. Tindakan beliau menggemparkan dunia pada waktu itu.

Ahli matematik yang tinggal bersama ibunya itu dianggap berwatakan ‘pelik / eksentrik’ , serta memiliki pandangan tersendiri terhadap dunia matematik.

Ketika ditanya kenapa menolak anugerah dan duit lumayan tersebut, ini jawab beliau:

Saya tak kisah dengan duit atau populariti. Saya tak mahu ditayangkan seperti haiwan di Zoo

Huh. Kenapa macam tak hairan orang macam ni yang berjaya selesaikan soalan paling susah matematik ya?

Status: Belum dijawab

The Birch and Swinnerton-Dyer  Conjecture : Solusi persamaan algebra dalam nombor bulat; – Pythagorean triples (Euclid) dan Teorem terakhir Fermat (Wiles)

Status: Belum dijawab

Hodge Conjecture – Menganggar bentuk objek tertentuk dengan melekatkan bersama bongkah binaan geometri mudah dengan dimensi meningkat.

Status: Belum dijawab

Navier – Stokes Equation : Pergerakan cecair dan gas; kejuruteraan nautikal dan aeronautikal

Status: Belum dijawab

P vs NP problem : Adakah setiap masalah yang boleh diverifikasikan solusinya dengan cepat (dalam masa polinomial) boleh juga diselesaikan dengan cepat?

Status: Belum dijawab

Hipotesis Riemann: merupakan tekaan ahli matematik Bernhard Riemann bahawa semua sifar bagi fungsi zeta Riemann yang bukan disifatkan remeh mempunyai 1/2 sebagai bahagian nyata.

Status: Belum dijawab

Yang-Mills and the Mass Gap Hypothesis : Fizik Kuantum : Kenapa elektron miliki jisim


“Masalah pendidikan moden: graduan diajar berfikir, tapi tidak dilengkapi moral” – Sultan Nazrin.

Duli Yang Maha Mulia Paduka Seri Sultan Perak Darul Ridzuan Sultan Nazrin Muizzuddin Shah telah memberi pandangan yang cukup menyedarkan terhadap situasi pendidikan moden.

“Salah satu kelompangan yang disedari sedang berlaku dalam dunia pendidikan moden ketika ini ialah batas kejayaan institusi pendidikan moden sekadar menghasilkan produk yang menguasai kecerdasan, pengamatan dan kobolehan menaakul, tetapi produk yang dihasilkan tidak dilengkapi dengan aspek moral, perasaan dan emosi.”

“Martin Luther King pernah menegur program pendidikan di Amerika Syarikat dengan kata – kata berikut: Kecerdasan ditambah dengan perwatakan adalah matlamat pendididkan sebenar. Pendidikan yang sekadar berhenti pada keberkesanan akan menjadi masalah terbesar pada masyarakat”

“Penjenayah yang paling berbahaya boleh jadi seorang yang mampu berfikir, tapi tidak memiliki moral” titah baginda.

Sultan Nazrin bertitah demikian dalam Istiadat Istiadat Konvokesyen Universiti Malaya 2018 yang berlangsung pada 21 Oktober 2018.

Baginda juga menyebut tentang keperluan menjaga amanah sebagai mana saranan al Quran, serta kepentingan para graduan baru memenuhi kehendak majikan dan tidak hanya beridealisme.

“Idealisme tidak akan tinggal sebagai impian, tetapi idealisme berupaya dicapai melalui sifat berani melakukan perubahan dan kecekalan bereksperimen melakukan perubahan”

Baginda menzahirkan ucapan tahniah kepada para graduan di samping mengingatkan para graduan untuk tidak melupakan jasa para guru dan pensyarah, menghargai ilmu dan pengetahuan yang telah diterima dan manfaatkannya untuk diri sendiri, keluarga, masyarakat dan negara.


Kenapa Jam Pusing Arah Jam?

Tonton versi video:

Dalam alam kita ini, ada banyak fenomena yang berputar melawan arah jam. Kita ada:

Semua ini putaran melawan arah jam. Tapi kenapa melawan arah jam? Kenapa putaran arah jam begitu istimewa sehingga menjadi rujukan?

Soalan yang lebih besar adalah, kenapa putaran arah jam ditetapkan seperti seperti demikian?

Sebenarnya ada satu fenomena dunia yang melahirkan pergerakan arah jam, iaitu pergerakan bayang – bayang.

Disebabkan putaran bumi melawan arah jam (dari Barat ke Timur), maka kalau kita cucuk batang kayu yang menegak (dipanggil gnomon), kita akan dapati bayang – bayang berputar menurut arah jam. Bertentangan dengan pergerakan matahari di langit.

Tapi fenomena pergerakan bayang – bayang ini dilihat hanya di hemisfera utara. Di hemisfera selatan, pergerakan bayang – bayang adalah melawan arah jam.

Peradaban manusia, yang berkembang pesat di hemisfera utara, membuat banyak percubaan untuk mengira masa.

Antara ciptaan jam yang paling awal adalah jam matahari, iaitu dicipta sejak dari Mesir Kuno. Tapi ada juga peradaban yang menggunakan sistem pengiraan masa yang lain, seperti jam air semacam di China, dan jam pasir seperti di Rom.

Penggunaan jam matahari sebagai alat pengukur masa bagaimanapun meletup naik apabila datang satu tamadun yang sangat obses dengan masa.

Iaitu tamadun Islam.

Islam adalah satu agama yang sangat mementingkan penjagaan waktu, kerana ia menekankan penganutnya untuk solat pada lima waktu tertentu setiap hari.

Bukan itu saja, mereka juga dikehendaki untuk solat tepat pada waktunya.

Sedangkan penentuan solat pula ditentukan berdasarkan kedudukan matahari dan panjang bayang – bayang. Contohnya, waktu Asar bermula apabila panjang bayang objek tersebut lebih panjang daripada objek.

Jadi untuk menjaga solat pada awal waktu, orang Islam membangunkan satu sains yang dipanggil gnomonics.

Mereka mencipta jadual jam matahari pertama dalam sejarah. mereka menulis teks untuk jam matahari mudah alih, dan mereka menterjemah tulisan saintifik Yunani untuk membantu usaha saintifik mereka.

Ukiran – ukiran jam matahari ini kemudian tersebar ke serata masjid dan madrasah di dunia Islam. Ia menjadi pemandangan biasa Muslim pada ketika itu. Pada jam – jam matahari itu juga terdapat waktu solat Jumaat, dan waktu ‘amaran’ solat.

Obsesnya dunia Islam dengan jam matahari menghasilkan dua jam matahari yang paling menakjubkan:

Kemudian sistem jam pun berkembang lagi dengan ciptaan jam mekanikal.

Jam mekanikal ini dibuat dengan merujuk kepada jam matahari untuk mengkalibrasikan waktu.

Dah pasti, ia juga meniru pergerakan bayang – bayang jam matahari. Maka itulah sebabnya kita merujuk kepada putaran arah jam sampai sekarang, yang berasal daripada pergerakan bayang – bayang.


UM Pecah Kedudukan 20 Universiti Terbaik Asia, Ranking 19 Universiti Tempatan Juga Meningkat

Universiti Malaya sekali lagi membanggakan negara apabila memecah kedudukan 20 Universiti Terbaik di Asia menurut Penarafan Universiti Dunia QS: Asia edisi 2019 yang dikeluarkan oleh penganalisis pendidikan tinggi global QS Quacquarelli Symonds.

Daripada kedudukan ke 24 tahun lepas, UM telah maju ke tempat ke 19, pencapaian tertinggi dalam sejarah universiti tersebut.

UM mendapat tempat ketiga di bawah penilaian rangkaian kajian antarabangsa; satu indikator baru dalam penilaian kedudukan universiti, di mana ia memberi kredit kepada tahap kolaborasi bersama universiti – universiti luar negara tersebut.

Juga menurut QS, selain daripada UM, empat lagi universiti mencapai kedudukan50 terbaik dan kesemua 19 universiti terbaik negara telah meningkat ranking mereka.

Penilaian terbaru 500 Universiti terbaik Asia memperlihatkan National University of Singapore merampas kedudukan pertama daripada jirannya, Nanyang Technological University yang kini menduduki tempat ketiga.

Sumber: the Star Online


Pelajar Malaysia Tempat Kelima Dunia Dalam Peperiksaan Perakaunan

Setinggi –tinggi tahniah kepada Muhammad Iqbal bin Ahmad Fadzli yang berjaya menduduki tempat pertama di Malaysia dan kelima di dunia dalam peperiksaan F7 (financial reporting) Association of Chartered Certified Accountants (ACCA ) untuk kertas F7 (laporan kewangan).

Pencapaian sebanyak 91% ini dicatatkan ketika mengambil peperiksaan berkenaan pada bulan Mac lalu.

Muhammad Iqbal adalah pemegang Biasiswa Tahfiz Profesional Yayasan Pahang ketika belajar di Maahad Tahfiz Negeri Pahang (MTNP) pada tahun 2011 hingga 2015.

Beliau dipuji oleh guru – guru sebagai seorang anak murid yang sentiasa berhubungan dengan guru – guru lama serta memiliki cita – cita untuk menjadi pensyarah matematik.

Kejayaan mendapat keputusan cemerlang dalam peperiksaan Sijil Pelajaran Malaysia (SPM) iaitu 11 A (8A+ dan 3 A) menyebabkan beliau dipilih untuk menerima biasiswa Yayasan Peneraju Bumiputera bagi meneruskan pengajian di peringkat Association of Chartered Certified Accountants (ACCA) di Sunway, College.

Sumber: Facebook Yayasan Pahang


Dituduh Tak Boleh Diharap, Ini Jawapan Balas Dewan Bahasa dan Pustaka

Beberapa hari lepas, Dewan Bahasa dan Pustaka telah dikatakan sebagai ‘tak boleh diharap’ oleh Tan Sri Dr Rais Yatim , seperti dilaporkan oleh akhbar Berita Harian.

“DBP dulu-dulu mereka sangat proaktif, sikit-sikit bila orang sentuh (silap) dalam penggunaan bahasa Melayu, mereka perbetulkan. Tapi sekarang mereka tak bersuara lagi, dia dah jadi seperti jabatan saja.

“Bila ada bulan bahasa kebangsaan, mereka dua tiga kerat saja buat majlis lepas itu tenggelam. Barangkali mereka ikut saja arus dan aliran nahu tatabahasa bahasa Inggeris,” kata beliau.

Dewan Bahasa dan Pustaka kemudian mengeluarkan kenyataan akhbar untuk memberi komen terhadap tanggapan tersebut:


SMA Majlis Agama Islam Wilayah Persekutuan Johan Pertandingan Robotik Kebangsaan

Sekolah Menengah Agama Majlis Agama Islam Wilayah Persekutuan (SMA MAIWP) telah menjuarai pertandingan robotik MakeX peringkat Kebangsaan Sabtu lepas.

64 murid sekolah seluruh Malaysia telah berentap mengaturcarakan unit robot Mbot dalam pertandingan bertaraf antarabangsa tersebut yang bertempat di Sekolah Seri Puteri Cyberjaya.

Dalam pertandingan tersebut, para peserta dikehendaki melakukan pengaturcaraan untuk menyelesaikan beberapa masalah simulasi bumi yang telah tercemar.

Unit robot Mbot tersebut perlu melakukan beberapa tugasan di atas litar khas tanpa campur tangan peserta.

Pemenang ditentukan menerusi bilangan tugasan yang berjaya diselesaikan di samping tambahan beberapa faktor lain seperti masa dan penalti.

MakeX adalah acara robotik bertaraf antarabangsa yang berasal dari China dan mengetengahkan matlamat untuk mempromosikan pendidikan STEM (Science, Technology, Engineering, Mathematics).

SMA MAIWP akan mewakili Malaysia dalam pertandingan robotik MakeX tersebut di China pada Disember akan datang.


Ada Orang Ajar Fizik Guna Filem Tollywood Bombastik. Hasilnya Tak Tercapai Akal.

Fizik memang merupakan matapelajaran yang sukar dikuasai pelajar. Oleh itu banyak cubaan untuk menambah baik pengajaran fizik.

Sekolah – sekolah cuba menambah peralatan eksperimen makmal, mengajar menerusi animasi, laman web, dokumentari…

Tapi terdapat satu percubaan pengajaran fizik yang belum pernah dibuat orang. Ini teknik pengajaran yang mungkin berupaya merevolusikan pendidikan fizik di seluruh dunia.

Iaitu mengajar fizik menggunakan filem Tollywood bombastik.

Video di atas cukup mempesonakan kerana tak tercapai dek akal. Mungkin inilah kemuncak kreativiti manusia.

Setiap adegan dalam potongan filem tersebut diterangkan menerusi persamaan – persamaan fizik. Kenapa? Entah. Cara fikir pembuat video tersebut tak dapat difahami sebagai mana filem – filem Tollywood yang lain.

Tak faham? Berikut diterangkan setiap persamaan beserta penafsiran penulis kenapa diletak persamaan – persamaan tersebut. (Penafsiran saja, boleh jadi ada pandangan yang lebih rajih)

Video bermula dengan sang hero bergerak ke depan, dengan kelajuan permulaan (initial velocity) U1

Geng jahat pula cuba hidupkan enjin, tapi tak bergerak. Jadi halaju permulaan orang jahat adalah U2 = 0.

P = F/A adalah persamaan untuk tekanan (pressure). Maka di sini orang jahat A berasa tertekan dan tengah berpeluh.

Akhirnya van bergerak. Rumus halaju adalah V2 = U2 + a2t. Tapi memandangkan U2 = 0, maka halaju van menjadi V2 = a2t.

Hero mula memecut. Halaju hero adalah V1 = U1 + a1t.

Hero berjaya berlari menyamai kelajuan van. Maka V1 = V2.

F= m1a1 adalah persamaan untuk daya (force) sang hero.

Hero kemudian memusingkan …. err …  batang lampu (jangan tanya, filem Tollywood) dengan daya kilas (torque) yang dijelaskan melalui rumus ? = rF.

Batang lampu tersebut kemudian menghentak kepala penjahat B dengan impuls sebanyak F??t = m?v

Van tersebut kemudian berpusing dengan halaju sudut (angular velocity) ? = v/r

Ini adegan yang sangat bijak. Van tersebut berputar mengelilingi hero seperti planet mengelilingi bintang dalam sistem solar. Maka hero digambarkan seperti memiliki daya graviti F = G (m1*m2)/r^2.

Van tersebut yang memiliki momentum m1u1 berhempas dengan lori yang memiliki momentum m2u2. Total momentum kemudian dikonservasikan menghasilkan persamaan m1u1 + m2u2 = m1v1 + m2v2

Van tersebut kemudian terpelanting dan berputar ke arah laut. Sesuatu yang berputar memiliki tenaga kinetik putaran (rotational kinetic energy) dengan rumus K = (1/2)Iw2.

Bahagian ini admin kurang faham. t1/2=ln2k adalah persamaan untuk separuh hayat (half life). Jadi mungkin nak beritahu orang jahat A ni cuma tinggal separuh hayat selepas kena belasah dengan hero.

Hero kemudian memecut ke arah orang jahat A. Sesuatu yang bergerak miliki tenaga K = ½mv2

Kemudian hero melompat. Sesuatu yang berada pada aras tinggi miliki tenaga potensi graviti (gravitational potential energy) ?Ug = mg?h.

Ini kelakar. Setelah ditempeleng oleh hero, penjahat A melantun dari tanah seperti seperti spring. Spring miliki tenaga potensi elastik (elastic potential energy) Us = ½k?x2

Penjahat C kemudian lari dengan pecutan maksimum Vmax kerana cuak yang teramat.

Tapi memang tak akan mampu lari dari hero yang mampu … berlari … selaju cahaya…

Dan apa lagi cara terbaik untuk menamatkan video luar biasa ni melainkan dengan letupan. Hero menempeleng orang jahat terakhir dengan jumlah tenaga sebanyak E = mc^2 (formula terkenal Einstein). Ini rumus yang biasa kita guna untuk hasilkan tenaga nuklear. Kalau berat hero adalah sebanyak 90kg, tenaga yang dihasilkan dari tempeleng beliau adalah 8088796608631358760 J. Lebih kuat dari letupan bom Hiroshima.

Layaklah hero Tollywood ini ganti Saitama sebagai One Slap Man.


Graduan UPM Semua Sedih Tinggalkan Pakcik Pengawal Peramah Ini

Hari graduasi pastinya merupakan hari yang gembira bagi semua yang bergelar mahasiswa.

Namun bagi pelajar Universiti Putra Malaysia, sekelumit kesedihan terpalit di hati mereka kerana hari graduasi bermakna mereka akan meninggalkan seorang pengawal cukup disayangi.

Pakcik pengawal yang mesra dengan panggilan Uncle Sri ini terkenal dengan keramahan beliau menegur para pelajar dengan senyuman yang sukar dilupakan oleh warga UPM.

Ramai pelajar UPM mengatakan bahawa tekanan dan kemurungan mereka ke fakulti Universiti di pagi hari hilang apabila ditegur oleh Uncle Sri.

Kompilasi komen – komen pelajar UPM mengenai Uncle Sri cukup untuk membuatkan kita tersenyum.

“Uncle sri ni mmg HERO la di hati student2 upm tak mengira jantina lelaki atau perempuan”

“Seriously, this uncle made my day when I was doing my master before at upm and always came across my mind at that time, ‘if I graduated from this uni, I will remember him’ . this because he gave the warmest welcome that could relieve my stress before. Until now, I still remember him and always share with my students on his kindness ?”

“mmg sape2 yg nmpak uncle automatik nak tegur dia juga. ada sekali tu, ada 2 mamat naik motor, dorg excited sgt masa nmpak uncle, terus bagi salam, kuat plak tu, pastu baru perasan uncle x jwb salam dia.? dah gelak2 member yg bonceng belakang ?”

“tadi uncle ni nmpk muka i masam terus dia ‘heyy senyum sikit!’ hahahah terus senyum besar2 thanksss uncleeeee”

“uncle Sri … the most kind uncle in the world miss ya so much”

Semoga insan istimewa ini terus menyerikan hati pelajar – pelajar penuntut ilmu di institusi pengajian UPM.


Graduan Biologi, Ini 5 Pilihan yang Anda Boleh Ambil (Pada Ekonomi Sekarang)

Perkongsian ini merupakan tulisan Najmudin Jimi yang mengambil jurusan sarjana Sains Kebinatangan

Di musim graduasi ini, saya terdetik untuk turut berkongsi berkenaan graduan, peluang pekerjaan dan universiti. Antara graduan yang paling terlepas pandang adalah graduan bidang biologi, bioteknologi dan yang sewaktu dengannya.

Kami graduan ini sebenarnya amat minat terhadap cabang sains hayat, tapi ekonomi, peluang pekerjaan dan latar malaysia yang tidak memberangsangkan menekan kami untuk terpaksa berubah arah dan melupakan impian usang untuk meneruskan dalam bidang ini.

Maka saya di sini menulis beberapa cadangan untuk mereka yang terbit dari bidang ini untuk terjun ke bidang lain tetapi masih boleh mempraktikkan ilmu kalian.

Ramai yang terlepas pandang bahawa bidang pelancongan menjanjikan pendapatan lumayan dan dalam masa yang sama boleh mengembara, secara percuma. Tapi banyak yang terjun ke bidang ini lahir dari bidang sains sosial. Kita (graduan bio) ada ilmu yang berstruktur tentang alam mikrob, tumbuhan, haiwan, dan ekosistem. Bahkan kita tahu teknologi yang diguna pakai untuk pembuatan virus, vaksin, primer dan sebagainya. Maka kalau kita mula terjun ke bidang ini kita ada satu pemangkin untuk terkehadapan. Cuma kemahiran komunikasi sangat penting.

Kemahiran yang penting: Komunikasi, bahasa inggeris dan bahasa ketiga, pengurusan program.

Pertanian ini selalu dipandang sepi oleh golongan kita. Bukannya tak tau teknik cell culture yang buat kat lab tu, bahkan dah banyak kali ulang experiment untuk klon anak pokok. Boleh je belajar untuk DIY sendiri dan jual anak pokok tersebut. Pertanian tak semestinya kena berpeluh tubuh, duduk tengah ladang, kutip cili. Tapi kita boleh jadi pengedar untuk petani sedia ada. cuba buat baja kompos sendiri, yogurt sendiri, dan banyak lagi.

Skil yang penting: DIY kena hebat, lasak, mempunyai tanah untuk diusahakan .

Pendidikan adalah tempat yang tak pernah lupus sumber rezeki. Tak semestinya pendidikan formal, bahkan kesedaran awam (public awareness) juga tergolong dalam bidang pendidikan. Boleh sertai NGO yang meyebarkan kesedaran awam berkenaan pemanasan global, konservasi, pasal vaksin, pengetahuan perubatan dan sebagainya.

Kalau pendidikan formal, boleh masuk tuisyen ataupun sekolah. Bahkan kita boleh pergi jauh dengan menceritakan kepada pelajar tentang kemajuan teknologi dalam bidang biologi itu sendiri.

Skil yang penting: Pengajaran & Pembelajaran, designing, penulisan.

Yang ni masih baru, dan saya kurang pasti kebolehpasaran dia macam mana. Tapi, sejak tengok iklan maxis dan spritzer/cactus tak silap, syarikat besar ini mula mensasarkan conservation sebagai CSR diorang. Pasarkan diri anda ataupun mula ceburi bidang-bidang pemuliharaan ini untuk berjaya menerobos masuk syarikat gergasi sebagai consultant mereka untuk CSR dan PR. Jadi pakar dan kena sembang kemas. Mulakan portfolio dengan projek-projek berkaitan pemuliharaan.

Skil yang penting: Pemasaran korporat, pengurusan projek, networking luas.

Kalau minat nature dan hiking. Ini tempat anda. Saya pernah tanya malim gunung ledang, pendapatan purata untuk jadi malim gunung sahaja (separuh masa) adalah RM 1000 sebulan. part time beb. Kat sini korang boleh tambah nilai sebagai malim gunung dengan ilmu biologi dan ekosistem. Lengkapkan diri dengan ilmu untuk terangkan peranan pokok tertentu, jenis hutan tertentu, haiwan dan serangga yang ada kat microhabitat dan macrohabitat untuk tambah nilai korang. Bila sudah lama, pasaran korang bukan sekadar tempatan dan nasional, bahkan antarabangsa.

Skil yang penting: Fit and lasak, kemahiran hidup mandiri and pengetahuan, komunikasi, cinta alam sekitar.

Itu sahaja yang saya dapat kongsikan, semoga berjaya kepada graduan sekalian. Tahniah atas kejayaan anda. Doakan saya siap sarjana.

– Sarjana Sains kebinatangan


24 Insan Hebat Dinobat Saintis Penyelidik Terbaik Malaysia 2018

Akademi Sains Malaysia telah memilih 24 individu berwibawa sebagai penerima Top Research Scientist Malaysia untuk kitaran ke tujuh bagi tahun 2018.

TRSM yang dilancarkan pada tahun 2010 merupakan satu inisiatif untuk mengenal pasti dan mengiktiraf saintis – saintis penyelidik Malaysia yang terkehadapan dan aktif mengembangkan ufuk penyelidikan ke arah menghasilkan ilmu – ilmu, penemuan dan peluang – peluang baru.

TRSM berhasrat mengetengahkan penyelidik – penyelidik hebat tersebut untuk dikenali sebagai aset – aset negara, di samping mengembangkan pangkalan data untuk kajian dan rujukan pengkaji – pengkaji lain.

Sehingga sekarang 157 individu telah terpilih untuk menerima anugerah ini sejak dari tahun 2012.

Berikut adalah senarai saintis – saintis penyelidik terbaik Malaysia untuk tahun 2018, beserta deskripsi bidang dan sumbangan mereka, diambil daripada portal Akademi Sains Malaysia :


Tak Puas Hati Larangan Beg Galas, Pelajar Bawa Buku Guna Ketuhar Mikro

Sekolah Spalding Grammar School telah melarang pelajar tingkatan enam daripada membawa beg galas dari kelas ke kelas atas alasan ditakuti mencederakan pelajar yang lebih kecil. Mereka diarahkan untuk membawa buku menggunakan tangan sahaja.

Dilaporkan bahawa beberapa pelajar telah tercedera akibat beg – beg galas yang dibawa oleh murid tingkatan enam.

Larangan tersebut tidak meliputi beg galas yang dibawa ke sekolah, sebaliknya hanya untuk waktu pembelajaran berlangsung.

Maka, sebilangan pelajar mengambil tindakan mengalihkan buku – buku mereka dari beg galas ke dalam beg plastik untuk dibawa dari kelas ke kelas.

Banyak ibu bapa yang merungut terhadap peraturan yang ‘tak masuk akal’ tersebut.

Namun tindakan pelajar berumur 17 tahun Jacob Ford lebih drastik dan kelakar. Sebagai protes secara senyap, dia menggunakan ketuhar gelombang mikro untuk membawa buku!

Protes sindirannya bagaimanapun mendatangkan masalah baginya, apabila dia kemudian digantung sekolah selama dua hari.

Menurut Ford, peraturan ‘mengarut’ tersebut tak wajar dikenakan dan sepatutnya alternatif lain yang dicari.

Dia juga menyatakan bahawa polisi tersebut tidak lain bertujuan mengorek duit dari dompet pelajar yang terpaksa pula membeli beg baru yang bersesuaian dengan kehendak sekolah.

Sumber: unilad


Kenapa Wujud Ungkapan “IQ seperti Lobak”?

Baru – baru ini naik satu ungkapan ‘IQ seperti lobak‘ (IQ of a carrot) yang digunakan oleh seorang pemuka politik negara.

Persoalannya, kenapa ‘IQ seperti lobak’? Kenapa lobak? Dari mana datang ungkapan ini?

Ungkapan ini sebenarnya dipopularkan oleh seorang ahli Mensa, iaitu persatuan golongan – golongan tinggi IQ melalui bual bicaranya di BBC.

Dalam temu bual tersebut, Peter Baimbridge mengatakan “Satu – satunya cara untuk menilai IQ adalah untuk membandingkan prestasi anda dengan populasi awam. Jadi nombor yang dipetik adalah percubaan menggambarkan analisa statistik, dalam bahasa mudah”

“Jadi kebanyakan ujian IQ meletakkan purata orang biasa sebagai 100. Lagi tinggi nombor anda, lagi bijak. Dan jika IQ anda dalam lingkungan 60, anda mungkin sebiji lobak”

Jadi ungkapan IQ seperti lobak itu merujuk kepada mereka yang rendah nilai IQ mereka.

Peter Baimbridge kemudian meminta maaf dan menarik balik ungkapan tersebut setelah penonton menghubungi BBC untuk menyuarakan ketidaksetujuan mereka.

Ujar mereka, ungkapan tersebut menghina dan mengguris hati mereka yang hadapi kesulitan belajar.

Mensa British kemudian turut meminta maaf atas ungkapan tersebut menyatakan “ia memang tidak patut dan tidak menggambarkan kepercayaan persatuan kami”

Salah satu aduan adalah daripada Dr Sullivan yang mengatakan “Sebagai ahli psikologi klinikal yang telah bekerja dengan ramai orang dengan IQ di bawah 60, saya dapati komen tersebut sangat biadap dan salah. Ia hanya mengembangkan stigma terhadap mereka yang hadapi masalah sukar belajar”

Sebelum ujian IQ diwujudkan pada tahun 1904 oleh Binet – Simon, kebijaksanaan diukur melalui ungkapan – ungkapan seperti otak udang, otak cair, bodoh sepat, tajam akal, buntal kembung, panjang akal, tong kosong, otak lutut.

‘Masalah’ bagi ungkapan – ungkapan ini adalah ia terlalu subjektif.

IQ adalah satu cubaan untuk mengobjektifkan penilaian tahap kebijaksanaan manusia. Kebijaksanaan dikira berdasarkan pencapaian pada beberapa ujian IQ seperti Binet – Simon, Raven Progressive Matrices dan Weschler Adult Intelligence Scale. Lagi tinggi nombor, lagi bijak.

Namun konsep IQ ini sebenarnya agak kontroversi. Bermula dengan masalah dari segi sejarah penciptaan ujian IQ itu sendiri.

Ujian IQ digunakan oleh ahli psikologi Amerika untuk halang kemasukan imigran. Imigran dihalang masuk sebab mereka dianggap ‘dungu’, sebab rata – rata mereka skor rendah dalam ujian IQ yang diwajibkan ke atas mereka sebelum boleh masuk ke US. Sedangkan punca sebenar mereka tak mampu jawab adalah sebab kurang fasih bahasa Inggeris.

Kemudian ada lagi kontroversi perkauman daripada hasil ujian IQ, apabila dikatakan orang kulit putih lebih bijak dari orang kulit hitam.

Malah, masalah paling ketara penggunaan konsep IQ adalah obsesi orang terhadap menomborkan kepandaian tokoh – tokoh dalam sejarah. Tokoh – tokoh seperti Einstein, Jesus, Euler, Gandhi semua diberikan nilai IQ, sedangkan mereka tak pernah ambil ujian tersebut, maka mustahil untuk dinilai kebijaksanaan mereka.

Malah ironinya, antara figura yang sering kali dibandingkan nilai IQ beliau, iaitu Stephen Hawkings sendiri mengatakan orang yang bersorak dengan nilai IQnya hakikatnya adalah orang yang dungu.


5 Eksperimen Merepek yang Entah Kenapa Dibuat Oleh Saintis

Sains merupakan bidang yang sangat berguna dan berharga kepada manusia. Dengan setiap eksperimen dan terbitan – terbitan saintifik terbaharu, kita mengharapkan agar ilmu umat manusia berkembang sedikit demi sedikit.

Tapi ada beberapa eksperimen yang kita tak tahu entah kenapa dibuat. Sudahlah merepek, seolah – olah sengaja dibuat untuk diketawakan, saintis – saintis tersebut pula anggap serius eksperimen – eksperimen itu, siap dibuat dengan metodologi dan prosedur yang legit.

Contohnya …

Salah satu ketakjuban manusia adalah apabila kawan kita menguap, kita juga akan menguap. Fenomena universal ini dipanggil nguapan berjangkit (contagious yawning), dan saintis sampai sekarang tak tahu kenapa hal ini berlaku.

Sebenarnya, di samping manusia, fenomena nguapan berjangkit ini juga berlaku dalam kalangan binatang. Contohnya ia juga didapati berlaku kepada anjing dan Cimpanzee, dan kucing.

Jadi sampai satu tahap, saintis pun bertanya : “Kita kena buat eksperimen untuk tahu sama ada kura – kura pun hadapi fenomena penyakit berjangkit ni!”

Misi yang cukup penting dalam dunia sains tersebut dijalankan oleh Dr Anna Wilkinson dari University of Lincoln, dengan hasil dapatan beliau dan kumpulan diterbitkan dengan judul “No evidence of contagious yawning in the red-footed tortoise Geochelone carbonaria“.

Dah pasti kita semua tertanya – tanya soalan – soalan berikut:

Ternyata untuk menjalankan eksperimen ini bukan kerja senang. Dr Anna terpaksa habiskan 6 bulan untuk ajar kura – kura menguap. Kita tak tahu macam mana beliau terangkan tentang kerja beliau pada saudara mara waktu raya.

Caranya, setiap kali kura – kura tersebut membuka mulut, ia akan diberikan hadiah makanan kegemaran. Ulang selama 6 bulan, akhirnya nguapan kura – kura boleh disimulasikan dan dikawal.

Apa hasil eksperimen? Setelah mereka letakkan seekor kura – kura menguap di tengah – tengah kura – kura yang lain … tak ada apa – apa berlaku. Rupa – rupanya kura – kura tak menguap apabila kawan – kawannya menguap.

Menariknya Dr Anna sendiri tahu bahawa kerja eksperimen beliau ini lain macam. Beliau kemudian diberikan anugerah khas Ig Nobel Prize, ia satu anugerah untuk hasil- hasil saintifik yang buatkan orang ketawa, tapi kemudian berfikir.

Komen beliau, “Semua kawan – kawan saya cemburu dengan anugerah ini”

Apa jadi bila kita sedut helium? Suara kita akan kedengaran kelakar. Sekarang, mesti ada antara kita yang pernah teringin nak dengari suara binatang – binatang lain setelah menyedut helium.

Cumanya, dah pasti susah nak paksa kucing – kucing atau anjing jiran untuk sedut helium dari belon tanpa kena cakar atau kena saman. Maka itulah sebab kita harapkan saintis yang dibayar untuk buatkan!

Seorang saintis Jepun pengkaji beruk berminat untuk menyelidik sifat akustik suara beruk, maka beliau pun letakkan seekor beruk bernama Fuku – chan dalam bilik yang dipenuhi helium. Rengekan ia kemudian dirakam dan direkodkan.

Apa bunyinya? Err.. dengar sendiri:

Ini bunyi rengekan biasa beruk

Ini bunyi rengekan dengan helium

Ini suara orang menyanyi soprano

Kesimpulannya? Menurut Takeshi Nishimura, kajian ini menunjukkan bahawa “bukan saja beruk menyanyi, tapi dengan helium dapat dipastikan bahawa mereka menggunakan teknik vokal yang sama dengan penyanyi soprano manusia”

Tak tahulah, sebab kalau dengar bunyi rengekan beruk tersebut dengan helium tak macam nyanyian. Macam jeritan ketakutan bayi… dengar sekali lagi

Cimpanzee adalah haiwan yang dianggap bijak oleh saintis. Bijak bagaimana? Mereka mampu mengenal kawan mereka dengan hanya melihat punggung.

Primatologis Frans de Wall dan Jennifer Pokorny dari Yerkes National Primate Research Centre menguji bagaimana enam cimpanzee dewasa mampu mengenal pasti gambar – gambar bahagian belakang cimpanzee,  dan kemudian dikaitkan dengan gambar muka individu cimpanzee tersebut.

Mereka tunjukkan gambar belakang seekor cimpanzee, termasuklah bahagian … kemaluan, kemudian gambar dua muka cimpanzee dengan jantina yang sama dengan gambar belakang tadi. Setiap cimpanzee didapati mampu memadankan gambar muka dengan gambar belakang.

Oh wow. mengagumkan? … Tapi kenapa?

Eksperimen ini nampaknya memberi isyarat bahawa cimpanzee tidak hanya mampu mengesan petanda visual di muka yang kemudian dipadankan dengan bahagian belakang mereka. Mereka dianggap mampu untuk melakukan integrasi ‘whole body’ seperti mana dipanggil ahli psikologis.

Konsep integrasi ‘whole body’ ini dianggap hanya dimiliki oleh manusia. Tapi rasanya boleh saja mereka gunakan gambar tangan atau ekor untuk eksperimen ini. Entahlah, sebab mereka yang saintis.

Pada tahun 1963, satu kajian berimpak besar diterbitkan mengenai psikologi ketaatan. Eksperimen Milgram, yang dilakukan oleh Stanley Milgram dari Yale University, mengkaji kesan konflik antara ketaatan pada pihak berautoriti dengan pegangan hati nurani seseorang. Eksperimen tersebut menunjukkan manusia boleh melakukan perkara pelik, jahat dan jijik sekiranya mereka menghormati pihak atasan yang memberi arahan tersebut.

Tapi rupa – rupanya, ada eksperimen lebih awal pada tahun 1920 yang telah pun membuktikan konklusi yang sama. Bezanya, saintis yang buat eksperimen tersebut bukan pura – pura gila, dia memang gila.

Carney Landis Experiment adalah asalnya bertujuan untuk mengkaji sama ada perubahan fisiologi adalah sama untuk semua orang. Eksperimen ini berminat untuk menilai pergerakan riak muka yang menggambarkan emosi.

Macam bagus je. Apa masalahnya?

Masalahnya, metod eksperimen ini yang sebiji macam eksperimen saintis gila cerita kartun. Landis berikan rangsangan berbeza – beza pada ‘sukarelawan’ uji kaji, kemudian dia ambil gambar riak muka.

Mula – mula sukarelawan diminta lakukan tugasan ringan – ringan : dengar muzik Jazz, menipu, baca Bible, tapi keputusannya tak menggalakkan. Jadi Landis tambah dos.

Mereka kemudian diminta melihat gambar porno, sentuh katak, tembak pistol depan – depan, pegang wayar hidup…

Bila semua ini pun tak memuaskan hati Landas, dia ambil tikus dan letak di depan sukarelawan. Mereka kemudian diminta sembelih / pancung tikus tersebut. Maka ada di kalangan sukarelawan yang mula menangis, ada yang gelak mengilai, ada yang terkaku dan ada yang mencarut. Bagi mereka yang enggan, Landis sendiri yang sembelih.

Kesimpulannya? Landis tak dapat keputusan yang diharapkan, sebab rupa – rupanya riak muka manusia terlalu kompleks, dan tiada riak muka yang seragam dalam situasi tertekan.

Err.. hah?

Siapa yang tanya soalan ni? Hang ok tak?

Pada tahun 1960 – an, Martin Schein dan Edgar Hale dari Pennsylvania State University dapati ayam turki jantan sangat tak memilih pasangan. Apabila diberi model patung ayam turki betina pun, mereka tetap mahu berasmara.

Jadi satu persoalan besar dan fundamental mula bermain di minda saintis – saintis tersebut. “Setakat mana ayam turki jantan boleh terangsang dengan ayam turki betina, kalau kami buang satu per satu anggota badan ayam betina tersebut”?

Jadi saintis – saintis tersebut pun buang satu per satu anggota badan ayam turki betina dan letak depan ayam turki jantan. Mereka potong kaki, ekor, kemudian sayap … dan ayam turki jantan tetap tak kisah dan masih mahu berpasangan.

Sampailah mereka buat keputusan untuk cucuk kepala turki betina pada cerucuk kayu, tanpa badan. Dan … tetap ayam turki jantan tersebut mahu berpasangan dengannya. Maka saintis menyimpulkan bahawa kepala ayam betina sebenarnya yang menjadi bahan erotika ayam jantan.


Mahu Pecahkan Mitos Melayu Malas, Pengguna FB ini Senaraikan Ratusan Nama Melayu Hebat (Makin Bertambah)

Polemik tentang isu ketuanan dan wibawa bangsa Melayu meletus naik baru – baru ini melalui kenyataan Menteri dan isu ICERD.

Bangsa Melayu diperlekeh melalui penonjolan statistik banduan di penjara, penagih dadah, mat rempit, makan untung atas angin, malas dan lain – lain.

Namun hal ini mahu ditentang oleh seorang pengguna Facebook Abu Huzaifah Bidin yang berhasrat membuktikan Melayu bukanlah bangsa pemalas dengan cara mengumpulkan senarai ratusan anak – anak Melayu hebat yang berjaya dalam pelbagai bidang.

“Tujuan aku memang nak hapuskan mitos Melayu malas. Orang Jepun ada banyak masalah dalam bangsa dia. Masalah stress,masalah kerja,masalah bunuh diri,masalah ” kesuburan”,masalah paedophile,industri lucah mereka. Tapi kau nampak yang baik je pasal orang Jepun,yang buruk ni kalau boleh dia sembunyikan.”

“Kita pulak suka-suka je nak mendabik dada kelemahan bangsa sendiri. This has to stop.Tunjukkan kepada dunia kehebatan bangsa kita. Tunjukkan yang orang Melayu ni kreatif,pelayar ulung,bijak dan semestinya bangsa yang rajin” Ujar beliau.

Pada ketika artikel ini ditulis senarai tersebut telah mencapai bilangan sebanyak 163 nama dan pencapaian, dan ia semakin bertambah.

Inisiatif ini hampir sama dengan punca yang melahirkan laman web muslimscondemn.com oleh seorang remaja Muslimah berusia 19 tahun.

Akibat terlalu bosan ditanya “mengapa tiada Muslim yang mengecam jenayah / keganasan sekian – sekian”, Heera Hashimi mengompilasikan 712 muka surat pengecaman Muslim terhadap jenayah di seluruh dunia.

Kompilasi tersebut kemudian dikembangkan dalam laman web muslimscondemn.com dan kini telah mencapai ratusan ribu hantaran.

Berikut adalah senarai 168 nama – nama Melayu hebat yang disenaraikan, anda boleh menyumbang kepada senarai tersebut menerusi pautan ini.

Mari musnahkan mitos Melayu malas!

1) Nizam Razak-Pencipta Upin Ipin,Boboiboy
2) Usamah Zaid Yasin-Pencipta Upin Ipin,Ejen Ali
3) Safwan-Pencipta Upin Ipin,Boboiboy
4) Adlyka Annuar-Saintis Lohong Hitam Nasa
5) Amani Salim-Saintis Nasa Nanosatellite
6) Nasaruddin Mohd Yusof-Pemenang Anugerah Nobel Pertama untuk rakyat Malaysia
7) Robiah Ibrahim-Pencipta Collection Surface Method
8)Izmir Yamin-Saintis Roket Malaysia
9) Wan Hazmer-Pembangun permainan video Malaysia,Lead Designer FFXV,pengasas syarikat Metronomik
10) Hafizh Syahrin-Pelumba MotoGP
11) Mufizal Mokhtar- Pengarah Seni,Ubisoft Singapore
12) Dr Syeikh Mudzafar Shukor-Angkasawan Pertama Negara
13) Datuk Mazlan Othman-Astrofizik Wanita Pertama Malaysia
14) Wan Kuzain- Pemain Bola Professional Amerika Syarikat
15) Faiz Subri- Pemenang Anugerah PUSKAS
16) Prof Dr Shahrir Md Zain- Peneraju Mazhab Sains Islam
17) Dr Afifi Al Akiti- Cendekiawan di Oxford Centre of Islamic Studies
18) Prof Muzlifah Haniffah- Professor Immunologi Malaysia berteras di UK
19) Pa’Din Musa- Lagenda Skateboard Negara
20) Vivy Yusoff-Pengasas Fashion Valet
21) Wan Nur Marfudah- Highest ACCA Score in the World
22) Azizulhasni Awang- Pocket Rocket Man
23) Hafizah Noor Isa- Penemu Gelombang Graviti
24) Abudi Alsagoff- Professional Parkour Atlit
25) Dr Haron Mat Piah- Pengasas Tib Melayu
26) Dr Noor Hisham-Royal College Surgeon Fellowship
27) Ibrahim Anon- Kartunis Ujang Terkemuka
27) Datuk Seri Haji Hadi Awang- Naib Presiden Kesatuan Ulama Sedunia
28) Dr Amalina- Surgeon Terkemuka UK
29) Rizal Khalif- First Malaysian to join Artic Dograce
30) Rendra Zawawi- Golden Horse Award for Best Original Film Song
31) Dr Samsuri Mokhtar- Pakar Aeroangkasa Malaysia
32) Ahmad Zulfadli Khamidi-Umur 13 tahun dah buat app
33) Ahmad Yusuf Ahmad Azani- Graduan USNA
34) Prof Chef Zamzani- Pakar Kulinari Malaysia
35) Hijjas Kasturi- Arkitek Ulung Melayu
36) Dayang Anita Aziz- Pakar Kanak-Kanak
37) Dr Naja Nadira Omar- pHD termuda Biofizik
38) Siti Khairiyyah Mohd Hanafiyyah- Famelab 2018 Winner
39) Dr Syahr Musafir II- Pelajar Terbaik Universiti Adslaide
40) Sinan Ismail- Pencipta Didi and Friends
41) Azhar Mansor- Pelayar Mengelilingi Dunia
42) Noor Helmi and Amzari Tajudeen founders of IX Telecom, international telecommunications player.
Recognized in APAC CIO Outlook Top 25 Managed Service Providers
43) Izuan Ibrahim- Jurulatih Badminton Jepun
44) Zulkifli Haron- Zull Design
45) Dr Nordin Zain- Fellow CPA Australia. Akauntan hebat
46) Datuk Dr Najmil Faiz-Pemuda Melayu pertama yang pernah bentang kertas kerja di parlimen British.
47) Dr Imelda Balchin-Pakar O&G
49) Datuk Halim Othman- First Malaysian Pilot for Air Race
50) Haji Asri- Pengasas AAA, Coach Trading No 1 Malaysia.
51) Adam Norodin- Racer Moto 3
52) Arzumy MD- CTO Fave Group
53) Dr Azlan Hussin- Pakar Jantung Negara
54) Tan Sri Dr Jemilah Mahmood- Perintis Mercy Malaysia, Secreary General Red Cross International
55) Sharifuddin Bujang- Nasty Worldwide
56) Wahab Yusoff-Vice President Palo Alto Networks Asean
57) Muhammad Shafiq-Founder,CEO,Director Direct Consulting Services – Creative Minds
58) Dr Wan Azman b Wan Ahmad- Pakar Jantung Negara
59) Datuk Maimunah Mohd Sharif, Executive Director UN-Habitat
60) Tengku Irfan- Child Prodigy,Winner of three ASCAP Morton Gould Awards in 2012, 2014, and 2017.
61) Mohd Sirhajwan Idek- Guru Luar Biasa,anugerah Community Award for Citizenship di Dubai, Emiriah Arab Bersatu (UAE).
62) Datuk Dr Nazri Khan- CEO&CIO Hermana Capital Berhad
63) Datuk Ramli Ibrahim-India’s Padhma Sri Awards
64) Prof. Dr. Faridah Awang. Anak Melayu pertama dapat Profesor penuh di US sejak 2011. University Eastern Kentucky, United States of America.
65) Tuan Haji Ali Hassan- Pengasas Al Ikhsan
66) Prof. Emeritus Dr. Muhammad Haji Salleh – Sasterawan Negara
67) Azri Zahier Azmi founder dan CEO Hausboom. Produk dia dah sampai merata dunia
68) Prof. Dato’ Ir. DR Wan Hamidon Wan Badaruzzaman. UKM. EXPERT in Engineering in new building material (IBS – innovative polymer engineering)

69)Nor Hasima Che Hassan – CEO Tasblock (m) sdn bhd. ARCHITECT.
Fellow in IBS scoring for CIDB. Expert in INNOVATIVE Reinforce Fibre Polymer technology for IBS material. The Only IBS supplier using fiber polymer in malaysia, thailand, brunie and philippin.

70) Dr Mundzir Abdullah – Penerima pHD termuda UTM
71) Dr. Hasrul Zakariah, pakar Sejarah Islam dan Sejarah Asia Barat. Menjadi Felo Sejarah di Oxford. Sering berdebat dengan orentalis Yahudi di Bercelona.
72) Tom Abg Saufi-International Designer
73) Saladin Mazlan-Pelumba Rally Professional
74) Dr Alinor Abdul Kadir-Akademia Matematik UKM
75) Hasnul Afifi- Pencipta Iman dan Sara
76) Dr. Sohaimi Abdul Aziz, pelopor Teori Rasa-fenomenologi, menerangkan tentang estetika dalam karya kreatif
77) Dr. Rahim Kamaluddin, pakar kriminologi UKM
78) Am Tuah ( Amirul Afandi)- Professional E-Sport,Wakil Malaysia ke Peringkst Dunia di Jerman
79) Ramlee Awang Murshid – Novelis Thriller Nombor 1 Malaysia.
80) Omar Jumiran-meraih tempat kedua di dalam Kejuaraan Dunia Pembinaan Motosikal Custom AMD yang berlangsung di Cologne
81) Yunalis Zarai- Penyanyi Popular Malaysia di LA
82) Prof. Emeritus Dr. Ismawi Hj. Zen – salah seorang panel arkitek untuk pembangunan semula masjidil haram & kawasan sekitar kota Makkah
83) Dr Abdul Basit bin Abd Rahman – memperolehi PHD dari Universiti Islam Madinah(di M’sia hanya ada 3 org shj yg berjaya tamat sampai ke peringkat PHD di universiti Islam Madinah)
84) Joe Flizzow- MTV EVA Best Asian Act
85) Prof. Emeritus Tan Sri Dato’ Seri Ir. Dr. Sahul Hamid bin Abu Bakar – Ahli akademik kejuruteraan terbaik di Asia
86) Adrujha Wijayamala Singha – Srikandi wanita Melayu yang memenggal kepala Raja Thai

87) Sheikh Wan Ahmad Al-Fattani – Ulama dan Saintis Melayu silam yang dikatakan menemui teknik menghasilkan emas serta menyiapkan banyak kitab perubatan Melayu silam.

88) Tun Perak – Arkitek disebalik kejayaan Kesultanan Melayu Melaka

89) Nakhoda Ragam – Penakluk Agung yang merupakan raja terbaik Empayar Brunei

90) Hang Nadim – Pejuang kemerdekaan Melaka yang mendatangkan mimpi ngeri untuk Portugis

91)Laksamana Tun Abdul Jamil – Laksamana Melayu yang mengalahkan Portugis di Melaka

92) Ratu-Ratu Patani (Ratu Hijau, Biru, Kuning dan Unggu) – Arkitek disebalik kegemilangan Pattani

93)Hang Tuah – Laksamana, Jeneral Perang, Diplomator dan Linguistik hebat.

94)Hamka – Ulama Melayu silam penghasil kitab tafsir hebat Alam Melayu, Kitab Tafsir Al Azhar

95)Fan Shih-Man – Pengasas Empayar Melayu Pertama dalam sejarah

96)Raden Wijaya – Penghalau Monggol dari Nusantara

97)Dharanindra – Maharaja Melayu Srivijaya yang merupakan penakluk dan bertanggungjawab meluaskan Srivijaya di kemuncaknya. Digelar sebagai “penunduk para musuh.”

98)Che Bong Nga – Pejuang kemerdekaan Champa melawan Dai-Viet

99)Cik Siti Wan Kembang – Raja wanita terbaik dalam sejarah Kelantan

100)Raja Haji – Pahlawan Melayu yang berjuang melawan Belanda

101) Suryavarman I – Maharaja keturunan Melayu yang membawa Empayar Khmer ke zaman kemuncaknya

102)Manabrahna – Jeneral perang Melayu penakluk India Selatan

103)Dharmaraja Candrabanu – Penakluk Sri Lanka dari Alam Melayu

104)Hamzah Fansuri – Bapa falsafah tasswuf Alam Melayu

105)Maharaja Abu Bakar – Bapa Permodenan Johor

106)Sultan Zainal Abiddin III – Raja Melayu Berjiwa Ulama

107)Tokku Paloh – Ulama Melayu yang mempermainkan British dengan diplomasinya

108)Sultan Muhammad Jiwa Zainal Abiddin II – Penakluk dari Kesultanan Kedah yang meluaskan empayar Kedah ke Myammar

109)Laksamana Awang – Manusia pertama keliling dunia

110)Raja Ahmad Thabib – Saintis Melayu yang mencipta pelbagai jenis ubat merawat penyakit sehinggakan namanya diabadikan di sebuah hospital di Indonesia

111)Laksamana Keumalahayati – Laksamana wanita pertama dalam sejarah moden
112) Dato’ Ramli Mokni- Ramli Burger
113)TAN SRI DATO’ SERI DR. ROBAAYAH ZAMBAHARI- MD/CEO IJN
114) Datuk Prof Zuraina- Arkaeologis Wanita Pertama
115) Tan Sri Siti Norma Yaakob- Hakim Tinggi Wanita Pertama
116) Tuan Haji Nasir bin Waris – PAKAR TANAMAN PADI
117) Imran Abd Jabar-Pengasas Sifoo
118) Arif Tukiman founder Runcloud.io
119) Dato’ Syed Manshor Syed Mahmood, Pengasas & Pengerusi Adabi
120) Tengku Djan Ley bin Tengku Mahaleel- Malaysian professional drift driver
121) Norliza Hisham- Perancang Bandar Hebat
122) Tan Sri Syed Azman Syed Ibrahim, pemilik yang juga Pengarah Urusan Weststar
123) Tan Sri Mustapha Kamal Abu Bakar- Pengasas MK Land
124) Tan Sri Rozali Ismail – Puncak Niaga Holdings
125) Sudirman Hj Arshad – penghibur tersohor Asia
126)Tan Sri Shamsudin Abdul Kadir – pengasas sapura group
127)SM nasimuddin – pengasas Naza group
128)Cikgu Mokhdar – Pengasas kaedah mokhdar, cara mudah untuk menghafal sifir dan belajar matematik
129) Syed Ahmad Fuqaha – CEO Katsana – Advanced fleet management system (GPS tracking utk kenderaan)
130) Prof Dr Mohd Zaki Salleh – pelopor kajian genom Melayu dan perintis perubatan tepat di Malaysia
131) Edan Syah- Six Abbott World Major Marathons Finisher
132) Tan Sri Azman Hashim-Ambank Chairman
133) Hanis Rahim-Game Director Studio Kamii
134) Dr Salina bt Aziz- Fellowship of Surgery Europe
135) Prof Dr Harith Ahmad- Lecturer,Inventor and Distinguished Professor
136) Sakinah Omar- Jeju Muslim Travel
137) Dr Ahmad Rifqi Mohd Zain-Saintis Universiti Harvard
138) Siti Rahmah Mohd Nasir,Juara Dunia Silat 3 Kali
139)Muhammad Syazwan Mat Sidik, 17, Muhammad Anuar Abd Ghani, 17, dan Safiyyah Muhammad Nasir, 16 -Juara Dunia Pertandingan Nuklear Di Korea
140) Mohd Yazid Kamal Baharin ( Zid) – Pelukis Komik International
141) Mohram – kumpulan muzik tradisional yang berasaskan seruling dan telah pergi ke peringkat antarabangsa
142) Anita Yussof – solo woman rider around the world.
143) Prof Dato’ Dr Jafri Malin – among pioneer neurosurgeon kat SEA. Now dah lahirkan lebih ramai neurosurgeon from USM
144)Dato Dr Mohd Daud Bakar – shariah scholar and expert in Islamic Finance. Pernah dapat award dan expertise in IF juga direfer oleh Middle East countries
145) Mat Redho- Ninja Challenge League Grand Champion
146) Sutan Puasa – Pembuka kota Kuala Lumpur
147) Khairul Idham Pawi – rider Melayu Islam pertama memenangi perlumbaan Grand Prix dunia kelas Moto3
148) Akmal Hazim- Founder and Technical Consultant at InspyreHost (budak lagi ni)
149) Mohd Ikhwan – Juara street workout challenge dunia
150) Tan Sri Syed Mokhtar Al Bukhary- Melayu Terkaya
151) Sabariah Hussein- Malay “Mother Theresa”
152) Prof. Datuk Dr. Ismail bin Mohd. Salleh .. Buta ..Pakar ekonomi .. Perancang ekonomi malaysia ..
153) Assoc prof ir dr aduwati sali . Saintis telekomunikasi yang membantu semasa kes pesawat mh370
154) Ir Dr Hafizal Mohamad bagged the ASEAN Outstanding Scientist and Technologist Award (AOSTA) 2017 .. Best asean scientist
155) Dr Aid Fawzal- Pencipta Konsep Fawzal Number,yang digunakan oleh pengeluar supercar terkemuka
156) Datuk Wira Dr. Maznah Hamid
Pengerusi Eksekutif Kumpulan SECURIFORCE.
Vice President of the Women World Entrepreneur Association (FCEM)
157) Datuk Wan Mohammad Sani Salleh
Owner and MD Sani United Sdn Bhd ( owner Sani Bus Express)
158) Ridzuan Puzi: Pemenang pingat emas olimpik dan sukan asia para. Pemecah rekod dunia.
159) Dr Khamsiah-Chairman & Founder.
Andorra Women & Children Hospital
160) Dr Wan Abdul Hannan Wan Ibadullah dan Dr Mohd Lutfi Fadil Lokman menubuhkan Hospital Beyond Boundaries (HBB) yang di iktiraf PBB.
161) Datuk Khadijah Ibrahim pemilik Khadijah’s Kitchen yang mempunyai cawangan di beberapa buah negara.
162)Norul Rafidi Zakaria anak melayu yang berpeluang mempersembahkan animasi filem Re-Entry Animated ditayangkan di perjumpaan Persatuan Antarabangsa untuk Kemajuan Keselamatan Angkasa Lepas (IAASS) Kelima.

163)Tiga pelajar Sekolah Menengah Kebangsaan Tunku Besar Burhanuddin (SMKTBB), Seri Menanti, Negeri Sembilan teruja apabila terpilih menyertai World Adolescent Robot Contest 2018 di Guiyang, China.


Kajian Pelajar Malaysia Tentang Antartika Diterbit Jurnal Berprestij

Muhammad Hafeez Jeofrey, pelajar calon PhD di Imperial College London mencatat kejayaan membanggakan apabila kajian beliau mengenai antartika diterbitkan oleh jurnal saintifik berprestij Nature Communications.

Tulisan beliau yang bertajuk ‘hard rock landforms generate 130km ice shelf channels through water focusing in basal corrugations‘ mengkaji mengenai tahap kestabilan ais di antartika.

Punca utama kenaikan paras air laut dunia adalah daripada pencairan glasier – glasier besar.

Beberapa tahun kebelakangan, ketidakstabilan kepingan ais yang disebabkan oleh pemanasan atmosfera dan lautan telah menjadi satu kebimbangan yang besar.

Terdapat dua kepingan ais yang sangat besar di bumi; di Greenland dan di Antartika. Antartika yang terletak di latitud selatan pula terbahagi kepada dua kawasan: Antartika Timur dan Antartika Barat.

Walaupun Kepingan Ais Antartika Barat (WAIS) lebih kecil saiznya, ia dianggap lebih kurang stabil.

Kajian Hafeez yang juga merupakan staf akademik Universiti Malaysia Terengganu berkisar tentang penelitian terhadap keadaan dalam WAIS, menggunakan teknologi satelit dan radar.

Beliau dan pasukan telah menemui terusan sepanjang 130 km di atas permukaan ice shelf terapung Antartika.

Terusan tersebut, beserta bahagian lain permukaan ais, dianggap sebagai satu titik ketidakstabilan pada ice shelf. Jika permukaan ais mencair, air akan mengalir melalui bahagian – bahagian tersebut, lantas mengikis terusan yang lebih dalam, menghasilkan lebih banyak kelemahan.


[Video] Pelajar Luang 2 Bulan Bina UITM di Permainan Video Minecraft

Hasil tangan seorang pelajar Design UITM yang membina dan mensimulasikan bangunan universiti tersebut menggunakan permainan video terkenal Minecraft tular di media sosial.

UiTM in Minecraft pic.twitter.com/bVW37KhZxZ

— Acuwucks ?? (@muhdashwatch) November 1, 2018

Dalam video yang dimuat naik di Twitter itu, penonton dibawa meneroka pembinaan UITM dalam reka bentuk bongkah menggunakan aset – aset dan enjin Minecraft, sambil diiringi lagu rasmi UITM.

Turut disimulasikan adalah tingkah laku pelajar UITM menelaah di perpustakaan, memasak di dapur, berlegar di ruang laluan, dan belajar di dewan kuliah.

Pengguna Twitter Ashwa Nai Mazlan mengatakan beliau mengambil masa 2 bulan untuk menyiapkan model ‘UITM cawangan Minecraft’ tersebut.

Minecraft merupakan permainan ‘sandbox’ yang sangat popular di serata dunia kerana keunikan cara permainannya.

Pemain boleh membina model, binaan, malah dunia sendiri dengan menggunakan aset – aset permainan tersebut seperti bongkah batu, kayu, api, air, binatang, tumbuhan dan sistem fizik tersendiri.

Permainan tersebut dianggap seperti Lego di alam maya.

Lantaran kebolehupayaan permainan tersebut membenarkan segala macam ciptaan, ditambah dengan daya kreativiti jutaan pemain yang tidak terbatas, pelbagai ciptaan – ciptaan hebat telah dihasilkan daripada permainan tersebut.

Ada yang membina bangunan – bangunan kompleks dan indah,

Ada yang membina keseluruhan pulau fantasi

Bandar futuristik

Malah ada yang membina kalkulator saintifik!

Apa pun, meluangkan masa selama hampir 2 bulan untuk mereka bentuk dan membina bangunan universiti adalah satu usaha yang menarik yang pastinya mengasah minat sebagai pelajar design.


Kekebalan Puak Afrika terhadap Ilusi Optik Ini Memeningkan Saintis

Perhatikan gambar – gambar di bawah.

Adakah anda perhatikan panjang garisan atas dengan bawah berbeza – beza?

Hakikatnya, panjang garisan bagi setiap bahagian A, B dan C adalah sama sahaja.

Ini adalah antara ilusi optik yang paling terkenal, yang dipanggil ilusi Muller – Lyer. Dua garisan, yang dihujungnya dua adalah anak panah yang berlainan arah.

Apabila melihat gambar ini, orang akan memiliki persepsi bahawa garisan mendatar dengan anak panah menunjuk ke luar adalah lebih pendek daripada garisan mendatar dengan anak panah menunjuk ke dalam.

Punca ilusi ini berlaku menjadi satu perbincangan mendalam. Namun pada awalnya, saintis menganggap ilusi ini berlaku pada semua orang secara sejagat, di serata dunia. Maksudnya, semua orang akan alami ilusi ini.

Akan tetapi kemudian saintis membuat eksperimen terhadap puak Afrika dan mendapati mereka tidak terpengaruh dengan ilusi tersebut.

Begitu juga, kajian terhadap bangsa – bangsa lain di seluruh dunia seperti orang Murray di Melanesia, puak Toda di India, pemburu Afrika, dan orang asli Australia mendapati mereka juga tidak berapa terkesan dengan ilusi Muller Lyer tersebut. Golongan yang paling terkesan rupa – rupanya adalah orang Barat di persekitaran industri.

Maka timbullah teori bahawa budaya anda – di mana anda lahir, dan pembawaan anda sebenarnya menentukan persepsi visual anda, termasuklah tahap ‘imuniti’ terhadap sesetengah ilusi optik.

Saintis kemudian mendatangkan beberapa hipotesis untuk menerangkan kenapa ini berlaku. Tapi masih tiada penjelasan konklusif yang disepakati.

Antara hipotesis yang ditimbulkan adalah ‘hipotesis persekitaran bertukang’, iaitu jika anda hidup di tempat yang ‘moden’ dengan reka bentuk rumah, bilik dan perabot bersudut, anda akan lebih mudah terpengaruh dengan ilusi tersebut.

Disebabkan dunia moden penuh dengan sudut dan elemen berpetak, maka andaiannya adalah persepsi mata manusia terhadap kedalaman 3D dipengaruhi suasana ini berbanding kawasan pedalaman yang kurang elemen bersudut.

Tapi kajian baru mungkin membatalkan hipotesis itu. Apabila diuji terhadap komputer yang dilatih untuk meniru persepsi mata manusia, ia juga tertipu dengan ilusi tersebut.


Pelajar Sains Kebinatangan Temui Potensi Baru Pelancongan Berasaskan Monyet

Pelajar Sarjana sains Najmuddin Faudzir bersama pasukan dari UTHM dan syarikat Panz Adventure telah mengenalpasti lutong cenekah (Presbytis femoralis), sejenis spesis unik di Johor sebagai memiliki potensi menjadi produk pelancongan berasaskan primat.

Kajian yang bertajuk ‘mentransformasi data ekologi Presbytis femoralis di Kampung Johor Lama, Kota Tinggi kepada produk pelancongan berasaskan primat’ tersebut mendapati bahawa populasi lutong cenekah di kawasan itu memiliki ciri – ciri positif untuk kebolehpasaran pelancongan.

Ciri – ciri tersebut adalah mudah dijumpai, endemik, kelakuan menarik, keselamatan, langka dan keunikan morfologi.

Pelancongan berasaskan primat adalah sejenis pelancongan di mana sekumpulan orang mengembara dan melawati monyet liar di habitat semula jadi mereka dengan tujuan pemeliharaan spesis tersebut, di samping memanfaatkan nilai ekonomi hidupan liar.

Bagi mengumpul data, kumpulan kajian tersebut telah meluangkan masa selama 43 hari bermula Februari 2018 hingga April 2018.

Data ekologi mengenai pergerakan lutong cenekah, kawasan yang kerap dilalui, dan frekuensi pemakanan telah dikumpul menggunakan teknik pencerapan imbasan dan dianalisis untuk menilai kebolehpasaran pelancongan berasaskan primat di kawasan tersebut.

Mereka mendapati setiap kriteria untuk pelancongan berasaskan primat telah dipenuhi, dan kajian lanjutan wajar diambil untuk mengkaji pula demografi, pengetahuan dan persepsi penduduk setempat mengenai potensi pasaran pelancongan itu.


Cikgu Tak Tersengaja Cipta Ilusi Optik Tular yang Memeningkan Internet

Seorang guru secara tidak sengaja telah mencipta ilusi optik yang membingungkan internet.

Guru tersebut pada asalnya melukis lakaran bunga popi di atas kertas merah untuk dipotong oleh murid – murid beliau, namun beliau kemudian terperasan bahawa lakaran bunga – bunga tersebut kelihatan seperti bertindan – tindan.

Apabila dipandang sekilas lalu, bunga – bunga tersebut kelihatan seperti bertindan, namun apabila pandangan mata ditumpukan, jelas bahawa tiada garisan yang bertindih antara satu sama lain.

Guru tersebut kemudian mengongsikan gambar tersebut di laman web Reddit, dan ia mendapat perhatian yang cukup dahsyat daripada pengguna internet dengan hampir 100k upvotes.

Komen – komen daripada netizen cukup menghiburkan.

“Whoa peliknya”

“Benda ni menakutkan saya. Saya sedang cuak”

“Uh, mereka bertindan … eh … tak bertindan … tunggu … ya, bertindan .. kejap..”

“Diorang bertindan apabila kamu tak pandang. Diorang tak boleh dipercayai”

Ilusi optik adalah ilusi yang menipu sistem penglihatan mata kita untuk melihat sesuatu yang tak wujud, atau melihat sesuatu dengan salah.

Saintis telah mengkaji fenomena ilusi optik dan mereka masih belum faham sepenuhnya bagaimana ia berlaku.

Bagi kes ilusi optik di atas, hipotesisnya adalah ia terjadi akibat gangguan yang berlaku terhadap isyarat neural.

Ilusi optik yang hampir sama adalah seperti ilusi grid Hermann, iaitu apabila kita melihat bintik – bintik hitam di ‘persimpangan’ grid, walaupun hakikatnya ia tidak wujud.


Apa Jadi Bila Robot AI Cuba Beri Motivasi? Hasilnya Kelakar dan Mengerikan

Kita semua pernah nampak poster – poster motivasi ditampal di banyak bangunan sekolah dan pejabat – pejabat kerajaan. Biasanya poster – poster tersebut berbentuk kata – kata ‘mendalam’ dan dibelakangnya gambar – gambar yang cantik.

Iyalah, kata – kata seperti ‘Jangan putus asa, waktu paling gelap adalah sebelum terbit matahari’ dengan gambar matahari terbit dibelakang.

Poster – poster tersebut dikatakan mampu memberi inspirasi kepada orang. Namun masalahnya adalah kadang – kadang kita perlukan motivasi ‘on the go‘, kita perlukan motivasi segera yang dapat dicipta dalam masa sesaat.

Maka dari situ muncullah satu laman web bernama InspiroBot . Ia menggunakan kepandaian AI (Kecerdasan Buatan – Artificial Intelligence) untuk menghasilkan poster motivasi dengan hanya satu klik.

Laman web tersebut menjelaskan dirinya sebagai: “Saya InspiroBot. Saya adalah Kecerdasan Buatan yang didedikasikan untuk menghasilkan kata – kata inspirasi unik tanpa batas untuk pengayaan kehidupan manusia yang tak bermakna”

Cara laman web tersebut berfungsi adalah, pengguna tekan butang ‘generate’ ia ambil gambar – gambar lawa secara rawak, kemudian ia sumbat masuk perkataan – perkataan tertentu, dan kadang – kadang … ia keluarkan … emas.

Uhhh apa maksud tu?

… Tapi kenapa?

… OK….

Kesian … mereka?

Tapi kadang – kadang ada juga poster yang benar – benar ‘menginspirasi’.

Tapi setelah mencuba beberapa kali, kesimpulan ini boleh dibuat.

Robot sememangnya tak patut jadi sumber motivasi.

Tapi entahlah, memandangkan sebahagian besar kerja industri telah pun diambil alih oleh robot dan hanya beberapa sektor pekerjaan saja yang mungkin selamat pada masa akan datang, boleh jadi kita akan ada pakar motivasi dari kalangan AI membuat kursus – kursus motivasi.

Apa kata anda cuba? Post hasil di bahagian komen!


Kilogram Kita Kini Sudah Berubah

Sejarah telah tercipta apabila 26th General Conference of Weights and Measures yang berlangsung selama 3 hari di Versailles, Perancis,  bersetuju untuk mendefinisikan semula unit kilogram.

Sebanyak 50 lebih negara telah mengundi bersetuju untuk mengubah definisi kilogram daripada merujuk kepada silinder prototaip yang disimpan di Perancis, kepada rujukan terbaharu menggunakan terma arus elektrik.

Cadangan untuk mengubah definisi kilogram ini sebenarnya telah berlaku agak lama, namun akhirnya disepakati untuk diubah secara rasmi pada 16 November 2018. Perubahan tersebut dijangka akan berkuatkuasa pada 20 Mei 2019.

Walaubagaimanapun, perubahan definisi kilogram ini hakikatnya tidak akan memberi kesan yang besar kepada kebanyakan orang. Berat timbangan mereka masih akan kekal (harapnya kekal sihat lah ya) dan tidak akan secara tiba – tiba berlaku rombakan besar – besaran di pasar raya.

Jadi kenapa perubahan ini dibuat?

Perubahan definisi rujukan untuk unit ukuran jisim ini adalah satu pencapaian besar komuniti saintifik, di samping mempunyai impak falsafahnya yang tersendiri.

Untuk membuat sesuatu ukuran, sebagai contoh ukuran panjang, kita memerlukan satu rujukan.

Misalnya, dahulu kita mengukur panjang menggunakan jengkal dan depa. Masalah dengan sistem ukuran ini adalah ia tidak konsisten dan tidak seragam. Jengkal dan depa setiap orang berlainan, malah berubah pula  dengan umur seseorang.

Rujukan untuk unit ukuran yang terbaik mestilah sesuatu yang sama dan seragam untuk semua orang, dan tak berubah.

Pada zaman moden, hampir satu dunia menggunakan unit ukuran meter. Untuk mengukur tinggi siling rumah, kita menggunakan pembaris meter. Namun dari mana panjang satu pembaris meter itu datang? Apa rujukannya?

Sebenarnya, konsep 1 meter yang kita gunakan sehari – hari ini merujuk kepada kelajuan cahaya. Lebih tepat, 1 meter adalah “panjang yang dilalui cahaya melalui vakum dalam tempoh 1/299,792,458 saat”.

Sebelum itu, meter didefinisikan berdasarkan jarak sepanjang permukaan Bumi dari Kutub Utara hingga Khatulistiwa. Namun saintis kemudian menukar kepada rujukan yang lebih baik, iaitu kelajuan cahaya.

Hal ini kerana kelajuan cahaya merupakan salah satu daripada malar alam semesta yang tetap, seragam untuk semua orang dan tidak akan berubah. Ia adalah rujukan unit ukuran yang terbaik yang dicari – cari saintis. Ia bukan berasaskan bahan fizikal yang akan berubah dan musnah, sebaliknya formula fizik yang lebih ‘kekal’.

Kini, unit – unit asas, S.I unit semua menggunakan formula fizik sebagai definisi mereka. Panjang, masa, arus elektrik, suhu, jumlah partikel, intensiti cahaya …

Semua, kecuali unit jisim, kilogram.

Selama ratusan tahun, kilogram dirujuk kepada satu prototaip silinder platinum – iridium antarabangsa yang disimpan di Paris.

Berbeza dengan unit S.I lain yang didefinisikan berdasarkan formula fizik yang tidak akan dicemari habuk dan tidak akan mengalami kecacatan fizikal, kilogram menyandarkan maksud dirinya kepada satu entiti fizikal.

Prototaip silinder tersebut, yang dipanggil Le Grand K, adalah manifestasi 1 kilogram yang mutlak. Segala rujukan kilogram di serata dunia adalah merujuk kepada dirinya.

Masalahnya, ini bermakna, jika silinder tersebut berubah dan hilang berat, ia masih 1 kilogram, secara definisinya. Bermakna, konsep 1 kilogram yang digunakan di seluruh dunia juga akan berubah dengan berubahnya silinder tersebut. Itu belum lagi risiko jika silinder itu hilang atau dicuri. Itu sebabnya ia dikunci rapi dalam peti besi.

Malangnya, itulah yang berlaku kepada Le Grand K. Setelah ratusan tahun, ia mengalami perubahan jisim. Perbandingan silinder tersebut dengan prototaip salinannya juga menunjukkan perbezaan setelah bertahun – tahun.

Walaupun perubahannya kecil, namun ia boleh mengakibatkan kesan yang besar kepada dunia saintifik yang sangat sensitif. Dalam masa 100 tahun lagi, Le Grand K mungkin tidak lagi boleh digunakan.

Definisi kilogram yang baru adalah seperti berikut:

The kilogram, symbol kg, is the SI unit of mass. It is defined by taking the fixed numerical value of the Planck constant h to be 6.626 070 15 × 10-34 when expressed in the unit J s, which is equal to kg m2 s -1 , where the meter and the second are defined in terms of c and ??Cs.

Oh … wow?

Definisi ini lebih sukar diterangkan berbanding ‘bongkah logam di Perancis’, namun secara ringkasnya, ia menggunakan pemalar Planck dan berat arus elektrik menggunakan penimbang Kibble yang disimpan di National Institute of Standards and Technology (NIST).

Maka kini, satu lagi unit asas ukuran telah disandarkan maknanya kepada malar alam semesta. Hal ini sebenarnya agak membebaskan , kerana kita tidak lagi memerlukan kerajaan Perancis untuk menetapkan apa itu kilogram. Kilogram kini tidak lagi bakal ditetapkan oleh artifak buatan manusia, tapi fizik fundamental alam semesta ciptaan Tuhan.